c: text/html

text:
Maestro/anan y studiantenan di e Facultad di Hospitality and Tourism Management Studies ta felicita Sabina Rey, nos reina di Carnaval 63 cu a logra e titulo maximo y demas titulonan e. o. best speech, best show, best costume, mas popular, best makeup y Setar Queen of MAS.
Decano John Wardlaw ta subraya, “Nos ta orguyoso di nos studiante cu a realisa su soño, cu for di chikito caba e tabata kier a logra. E tawata bon prepara, e por a expresa su mes eloquentemente y a disfruta di cada momento cu apoyo di su famianan di cas y universidad.”
Sabina ta actualmente un junior (den su di dos aña) y ta demostra di no solamente tin capacidadnan academico, sino tambe otro caracteristicanan y actitud cu ta refleha e meta di nos facultad.
Pabien Sabina!

robotstxt: allowed

filter: keep


text:
Awe durante e di 23 edishon di e kongreso UPAEP, ku a tuma lugá na Mexico, a eligí Direktor di Bureau Telecommunicatie en Post (BT&P) komo Vise Presidente di UPAEP (den representashon di Korsou). E posishon di Vise Presidente di e kongreso UPAEP ta pa un durashon di 4 aña. E di 23 edishon di e kongreso ta dura di 18 di sèptèmber te ku djabièrnè 22 di sèptèmber 2017.
UPAEP (Unión Postal de las Américas, España y Portugal) ta e organisashon intergubernamental internashonal representá pa e gobièrnu di 28 diferente pais rònt mundu. UPAEP tin komo meta prinsipal promové kolaborashon tékniko entre e paisnan miembro, organisashonnan postal i supervisornan di e merkado postal i protehá interesnan di nan miembronan.
UPAEP ta mantené komo puntonan di lansa ehekushon di su tareanan, promoshon di e kalidat di servisio postal rònt mundu, interoperabilidat i seguridat di e ret postal dor di hasi uso efisiente di fasilidatnan di ICT i mehorashon di e kolaborashon entre e gobièrnunan di e miembronan afiliá. Esaki na bienestar di e desaroyo di e sektor postal i interkambio di konosementu i informashon riba tereno di regulashon i di maneho gubernamental ku ta relatá na pòst.
UPAEP su empeño ta pa ehekutá su tareanan denter di e kuadro di e Strategia Mundial Postal di UPU (Universal Postal Union). A stipulá e strategia aki durante e Konferensha Mundial di Pòst na Instanbul 2016, pa e periodo di 2017 – 2010 i ta enserá 3 meta prinsipal: mehorashon di e interoperabilidat di e infrastruktura di e ret postal, salbaguardiá e produktonan postal duradero i moderno i promové e forsa di merkado den e sektor postal ku mester duna un kontribushon na desaroyo ekonómiko di e paisnan miembro.
Mas informashon tokante UPAEP: https://www.upaep.int/


text:
Federacion di Bowling Arubano, ARBAS lo ta organisando diabierna 17 di maart awor un torneo enconexion cu e celebracion riba nos Dia National Himno y Bandera.
E torneo ta pa hobennan te cu 15 aña di edad cu ta interesa pa practica e deporte di bowling.
Pues si abo ta sinti bo yama pa cuminsa un carera den e deporte aki presenta libremente e diabierna aki.
Lo hunga den e categorianan di 6 – 8 aña, 9 – 11 aña y 12 – 15 aña. Lo saca e tres mihor hungadornan den cada categoria esaki femenino y masculino.
E lugar mas cu claro ta Eagle Bowling Palace y lo cuminsa pa 5.30 di atardi. Por yama na 583-5038 of pasa na Eagle Bowling mes despues di 4or.
Un danki sigur na Lotto, e Loteria di Aruba pa medio di Comision di Subsidio cu a yuda subsidia e torneo di bowling cu lo celebra nos dia nacional Himno y Bandera.


text:
Diasabra ultimo, Guardacosta di Caribe Hulandes a detene 22 persona cu a purba drenta Corsou di forma ilegal. Tur ta di nacionalidad Venezolano. Ademas, a confisca un arma di candela.
E dia prome tambe nan a detene dos persona ilegal di mesun nacionalidad.
E operador di radar di e Centro di Rescate y Coordinacion di Guardacosta a detecta movecion sospechoso pazuid di Corsou. Un unidad a sali for di punto di sosten di Parera pa investiga.
Na altura di Spaanse Water, nan a topa cu un boto sin luz cu 22 persona abordo y un arma di candela.
Tur 22 persona (20 homber y 2 muhe) di nacionalidad Venezolano y arma confisca a wordo entrega na autoridad. E caso ta bou investigacion.


text:
Tambòr
E Tambòr ta un miembro di e percussione grupo di musikal instrumentos. den e hornbostel-sachs classificatione sistema, e ta un membranofone. drums konsistí di por lo menos un membrane, called un drumhead o tambòr kueru, esei ta stretched ariba un kokolishi í struck, either directly ku e player's mannan, o ku un tambòr pega, na produsí zona. tin normalmente un resonance kabes riba e underside di e tambòr, typically tuned na un slightly lower pitch than e top drumhead. otro techniques tin been gewon kausa drums na hasi zona, kon e dùim ròl. drums ta e world's oldest í mas ubiquitous musikal instruments, í e basic diseño ha remained virtually unchanged pa thousands di aña. drums mei ta played individually, ku e player merka un single tambòr, í algun drums kon e djembe ta kasi semper hungado den aki. otronan ta normally played den un aparato di dos o mas, henter played desde e un player, kon bongo drums í timpani. un number di distinto drums huntu ku cymbals forma e basic moderno tambòr kit.


text:
Diaranson 25 di october ultimo, AZV y sindicato FTA a firma un CAO nobo, esta e contracto colectivo valido p’e periodo di 2017 te 2020.
Despues di algun luna di negociacion, unda tabatin ‘aki aya’ algun diferencia di opinion, pero nada di gran impacto, tanto gerente di AZV como FTA ta satisfecho cu e contracto colectivo a wordo firma.
DI 8 CAO
E contracto colectivo aki t’e di 8 realisa for di inicio di AZV te cu awe. Na inicio di AZV a traha cu un ‘algemene overeenkomst’ cual despues a negocia y a yega n’e prome CAO oficial p’e periodo di 2004-2007.
Siguientemente diferente delegado a negocia CAO 2007-2009, CAO 2010-2011, CAO 2011-2012, CAO 2012-2013, CAO 2013-2014, CAO 2014-2017 y e mas recien, esta e CAO 2017-2020.
E miembrecia di FTA tambe a crece, unda na comienzo di AZV tabatin 18 trahador afilia na FTA, awendia tin 54 trahador afilia na FTA di e total di 84 trahador den servicio fiho di AZV.
POSICION AZV
Segun gerencia di AZV, por mira riba un trayectoria fructifero entre partidonan. Pa hopi aña FTA exitosamente a representa e trahadornan di AZV.
Hunto a sali for di e punto di bista cu e tarea di e trahadornan di AZV ta di igual importancia cu por ehempel cualkier otro dunador di cuido medico na Aruba.
Cu firmamento di e CAO nobo aki, tanto AZV como FTA ta sigui garantisa e paz laboral dentro di AZV.
Riba e foto aki por mira (d.r.p.d), señor Giovanni Sapuana (delegado di FTA), señor Tyrone Bremo (Vice-Presidente di FTA), señor Hubert Dirksz (Presidente di FTA), señor drs. Anco Ringeling (Director di AZV) y señor Elgar Gomes (delegado di FTA).


text:
“Fraccion di MEP tin fractiemedewerker desde aña 2010 y na fin di cada aña nan mester entrega cuenta anual “jaarrekening” pa mustra kico a haci cu e suma presupuesta. Te dia di awe nunca nan no a entrega cuentanan anual anto e hendenan aki kier goberna e pais aki.
Un berguensa esaki ta. Hendenan cu tur ora kier critica riba delaster un cos y nan mes no por traha ni un cuenta anual di nan fraccion”, segun Parlamentario Clarisca Velasquez.
“Pueblo mester sa e cosnan aki pasobra e lider kier saca wowo di tur departamento pa cuenta anual y e mes no ta percura pa traha cuenta anual di su fraccion di MEP.
E hendenan aki kier manipula e pueblo aki cu yen di promesa y bisa cu MEP ta e alternativa pa proximo eleccion, pero loke nan no ta bisa ta cu MEP mes no por entrega te dia di awe nan mes cuentanan anual for di aña 2010 na Parlamento di Aruba”, e Parlamentario a splica.
“MEP ta un farsa total y ta kere pueblo no ta haya sa nan bagamunderianan. MEP no ta e alternativa pa e pais aki. E hendenan aki ta negativo y destructivo. Nos pais ta bayendo den bon rumbo na man di nos Gobierno cu hopi desaroyo, economia riba bon pia y finanza cu solamente 0.5 % di deficit. Miho MEP cuminsa yega Staten pa traha maske ta asina nan por siña haci nan trabao mas miho den oposicion, pasobra eynan nan ta bay keda sinta pa e proximo 4 añanan”, Parlamentario Velasquez a continua bisando.
“Tambe un mensahe na MEP pa cuminsa traha nan cuentanan anual y entrega nan na Parlamento. Si nan no por pasa wak e cuentanan anual di fraccion di AVP pa nan por siña con ta trah’e, pasobra fraccion di AVP si a traha tur di dj’e y entreg’e tambe. E flohonan y incapacita cu nan ta ni cuentanan anual nan no por traha. Increibel om!”, Parlamentario Clarisca Velasquez a conclui.


text:
Recientemente, un grupo di empleado nan di Command Center di Safecom a finalisa e curso “Service Enthusiam and Improvement”. Servicio na cliente ta un di e aspectonan mas importante den nos trabou diario, sr. Eldrick Cabral ta enfatisa, tur cos ta e focus riba nos clientenan y nan seguridad.
Awendia servicio na cliente ta faya dor cu empleadonan NO ta wordo getrained, con pa responde na necesidadnan di e cliente. Pensa bo mes cuanto biaha ora cu bo drenta un establecimento hopi no tin e conocemento di e producto cu nan ta bende ni e desencia di lanta cara y bisa bon dia.
Servicio na cliente ta nifica pa bo ta presente pa esunnan rond di bo y no na manda text via di bo telefon of haci manera bo ta hopi druk ora cu e cliente acerca bo.
Pa segura cu tur e empleadonan di Commanda Center ta consciente di e servicio cu nan mester duna na e cliente sra. Irïelle Cabral a organisa conhuntamente cu B & P Interface un curso Excelencia den Servicio.
E curso tabata bou guia di sr. Carlos Albertus di B & P Interface Training y durante di e curso a wordo trata e diferente aspectonan cu tin di haci cu un bon servicio y con pa tene tanto e cliente interno como e cliente externo satisfecho.
Esnan cu a ricibi nan certificado for di man di sra. Irïelle Cabral ta: Pastora Danies, Amy Roos, Shantal Stephens, Grace Martinus, Johnny Luidens, Xiomara Pieternella, Roland Geerman, Casiano Schwengle, Kevin Lake y Andrea Maduro. Un palabra di felicitacion ta bay na tur cu a finalisa e curso cu exito.


text:
Te unda sinberguenzura di hende por yega…
Shon No Maduro y Peter Smith tabata gana miles sin traha…
ORANJESTAD(AAN): Na Aruba tin biaha bo ta mira cierto cos pasa y bo ta puntra bo mes con sinberguenza un hende por ta. Na AZV tabata tin un maneho hopi desastroso.
Ora cu algo asina pasa bo por culpa tur esnan cu a hiba e maneho. E directornan y tambe esnan den e hunta di comisario ta culpable di e maneho malo den AZV. Un bin decision di e gobierno nobo ta pa manda e dos directornan nombra politicamente cas. Hunto cu nan naturalmente mester manda tambe e board completo di AZV. Tin cu sa con mucha manda nan tabata ta di e gobierno anterior y nan mes a entrega retiro. Mientrastanto tin dos cu no kier bay.
Pa colmo gobierno mester bay paga nan un suma di mas cu 100 mil Florin pa nan entrega nan retiro. Esaki ta loke nos ta yama sinberguenzura. Shon No Maduro ta miembro di e board di AZV y ta gana riba 2000 mil Florin pa luna. Kico el a haci pa AZV. Un board cu practicamente no a funciona. Pasobra e tabata MEP a dune un puesto eyden y page pa e traha. Si mira rond di dje te hasta tin hende yega na dje cu a haya trabao den porta di eleccion den gobierno. Ta manera cu nan no por sin e placa di pueblo.
Peter Smith ta e otro cu ta den board. Berdad tur caminda e tabata cana den sombra di Booshi Wever. Unda cu Booshi lora Peter Smith tabata lora su tras. Peter Smith tabata den dos board. Uno di AZV ganando riba 2000 mil Florin y tambe den esun di IMSAN ganando tambe otro 2000 mil Florin. Peter Smith mester bin splica pueblo kico el a haci den e board di ambos instituto. Ningun hende tabata tende mes di nan y awor diripente a resulta cu nan tabata defensornan di gobierno pa balia riba tono di gobierno den AZV. E dos miembronan aki no kier entrega retiro.
Pa gobierno deshaci di nan lo mester paga un suma di mas cu 120 mil Florin. Uno di nan ta bay cobra riba 70 mil Florin. Ta bon pa pueblo mira bon cu ki tipo di hende e gobierno anterior tabata atende cune. Gana 2000 Florin sin traha y awor mester paga nan pa bay tambe. Shon No Maduro ta un pensionado caba y parce cu no tin limite pe pa ranca placa di e pueblo. E tabata den prome linja di e grupo di Friends and Family. Nan no por biba sin MEP na mando. Pueblo e placa cu e hendenan aki ta haya ta ranca for di boso saco. Ora boso mira Peter Smith y tambe Shon No Maduro mustranan cu loke nan ta haci ta un abuso contra e pueblo. Shon Maduro cu tur pension, trahando na Avond Mavo tabata haya tambe 2000 Florin djis como miembro di board di AZV. Peter Smith rancando 4000 Florin pa luna miembro di dos board. Biba Lekker djis pa defende maneho desastroso di MEP y Booshi Wever.


text:
“Nos ta cla y preparacionnan ta andando pa drecha tentnan, decora e lugar y pa nos por yama pueblo bon bini diabierna awor”, asina Michelle Hooyboer-Winklaar, Minister di Enseñansa y Famia a duna di conoce diadomingo atardi na ocasion di e trabounan di preparacion andando na Green Square.
Un rato cu e mandatarionan a presenta, mesora e lugar a yega di siguidor, sostenedor y votadornan cu a bin duna un man pa decora, pa plak sticker y asina anticipa e evento dedica n’e temporada aki di fin di aña.
Normalmente ta tene un concierto di speransa dilanti Cas di Partido, pero e aña aki e partido mas grandi y cu mas asiento den Parlamento a dicidi di muda pa Green Square y a cambia e concepto den un feria.
“Mi ta invita henter pueblo di Aruba pa bishita nos diabierna awor, pa hunto nos celebra e dianan aki di union, di paz y di speransa”, asina e mandatario a enfatisa.
E evento ta tuma lugar diabierna awor dia 16 di december cuminsando for di 7:00pm riba Green Square n’e cruzada di Adriaan Lacle Boulevard y L.G. Smith Boulevard.
Entretenimento lo ta den man di Robert Maduro y su Alma Folklorico, Janiro “Ataniro” Eisden, Modechi y su grupo, Melodia y cu presentacion special di e banda di momento, “Buleria” cu lo compaña e cantante Izaline Calister. Tur esaki compaña pa un cantidad di DJ pa entretene henter e anochi.


text:
E gruponan cu ta bay p’e gran final ta conoci. Un danki inmenso ta bay na MADURO CONTAINER SERVICES. Resultadonan di dia 14 di juli ta como lo siguiente.
Den POOL B: 1. AH Waw; 2. Dice Masters. Y ganadornan di segundo wega tabata: 1. No Regrets; 2. Chill Swa.
Dia 15 di juli, den POOL A: 1. Hat Masters; 2. Hakuna Matata. Y e segundo wega: 1. Hey Dushi Yiu; 2. Sin Miedo.
Dia 21 di juli ta hunga den POOL B: Bongos, Xclusive Vip Crew, Fusion Girls y Dushi Yiu.
Den segundo wega: Ah Waw, Dice Masters, No Regrets y Chill Swa.
E ganadornan di POOL B ta bay final dia 22 di juli pa 8:00pm pa campeon di POOL B.
CAMPEON DI ARUBA! Despues ta sigui POOL A pa campeon di Aruba pa 10:00pm ta hunga Hat Masters, Hakuna Matata, Hey Dushi Yiu y Sin Miedo pa campeon indiscutibel di POOL A Invicto di Aruba. Un danki inmenso ta bay na Maduro Container Services.
ATENCION! Ta invita tur e 64 grupo cu a participa den e campeonato 2017 hunto cu nan fanaticada pa: despues di tur e tiramento di “DOW”, pa un AFTER PARTY.
Musica ta di e famoso DJ di CBB y The Caribbean Band. Entrada ta un smile, pero mester ta uno masha grandi SI!!! No ta cos di perde.


text:
For di diabierne den dia, autoridad hudicial na Bonaire a cuminsa cu un investigacion, cu a conduci na detencion di e homber, di inicialnan, G.V.L.
Segun Ministerio Publico di BES, ta trata di investigacion cu a haya nomber di Alapaha.
A detene G.V.L. na stadion diabierna atardi. Despues a sigui dos entrada hudicial.
E entradanan hudicial a tuma lugar den Caya Seminole y Caya Isabella. Segun OM BES, den kuadro di e investigacion no por suministrá mas informacion n’e momentonan aki.
Foto ta cortesia: Live99FM


text:
Resultado di Sorteo September
FECHA: DIARANZON 30 SEPTEMBER 2009: Sorteo DIARIO: 9363 - 6806 - 0133 Sorteo CORSOW: 5671 - 5987 - 8079 Sorteo CATOCHI: 4128 - 6032 - 8171 Sorteo SUPER 4: 6154 Sorteo BIG 4: 4301 Sorteo ZODIAC: 4666 - Piscis LOTTO: 02...
Casonan penal diahuebs na Corte Penal
ORANJESTAD (AAN): Diahuebs na corte di husticia un biaha mas ta bay tin diferente caso penal. E prome caso ta un caso den cual R.L.E....
Ta parce cu Nel ta odia Aruba di berdad!
Sin pone tino na loke e ta bisa, y menos ainda midi e consecuencianan real y politico, Nel a bolbe laga su lenga core...
Mother’s Home, caminda “Tata di nos Cultura” a crece
Aruba Mas di Mey Siglo Pasa ORANJESTAD (AAN): Juan Chabaya “Padu” Lampe. “Tata di nos Cultura” a lanta den e cas aki cu tabata situa...
Gobierno demisionario no por tuma decisionnan grandi…..
Experto den Ley Constitucional mr. Luciano Milliard: Manera reforma un Ley di Impuesto! ORANJESTAD (AAN) – Matutino DIARIO a acerca na Universidad di Aruba, mr. dr....
Pasahero ta haya atake di curazon y muri riba vuelo di Martin Air
Turbulencia pa Aruba a spanta pasahero ORANJESTAD (AAN): E trip di un famia back pa Curacao a caba den tristeza despues cu un di nan...
Post Aruba a produci stampia cu imagen di nos Dolfijn rond di Aruba
ORANJESTAD (AAN): Un di e mamalnan cu semper a causa fascinacion na hopi persona ta e dolfijnnan. E dolfijn ta un animal nobel y...
Douane a intercepta droga den boter di talco pa baby
ORANJESTAD (AAN): Diabierna cu a pasa, Douane seccion di Aeropuerto a haya bin intercepta droga scondi den boter di talco pa baby.Ta trata di...
Pan American Taekwondo Union ta certifica Marilu de Veer como referee di forma
ORANJESTAD (AAN)--- Fin di luna pasa a tuma lugar un seminario y certificacion special di formanan (Pumse), bou auspicio di Pan American Taekwondo Union...
Mas ekipo den buskeda di James Hogan
ORANJESTAD (AAN): Ayera DIARIO a ricibi e siguiente comunicado di prensa for di Ministerio Publico di Antiyas relaciona cu e caso di desaparicion di...


text:
West Indische Compagnie
Geoctroyeerde West-Indische Compagnie of West-Indische Compagnie of abrevacion WIC tawata un compania multinacional cu un structura coperativo cu den siglo 17 y 18 a tuma posicion di monopolio riba comercio y nabegacion den Africa parti zuid di Tropico di Cancer, na America y na e islanan di Lama Atlantico, situa entre e dos meridianonan, cerca di Cabo di Bon Speransa (Kaap de Goede Hoop) parti final oost di Nieuw-Guinea, a haci negoshi cortico na West-Africa y Sur-America, sin cu e miembronan individualmente responsabel pa e decisionnan di directiva.


text:
Fiesta cu buki
Fiesta cu buki
‘Hiep Hiep Hoera, di fiesta cu buki!’, ta e lema di e Festival di Buki pa Mucha 2014. Biblioteca Nacional Aruba ta organisa e Festival di Buki pa Mucha pa promociona lesamento. Ta busca tur forma y medio pa haci lesamento mas agradabel y atractivo pa cada mucha. Pa medio di contamento di storia, presentacion y diferente actividad cu autor y ilustrador ta purba di lanta e interes pa e mundo di buki. Lesamento ta algo esencial pa e desaroyo di un mucha.
Pa un siman largo e autornan invita pa e festival ta bishita scolnan y ta presenta nan mes y nan bukinan. Tambe tin un programa parti merdia na biblioteca di Oranjestad y sucursal na San Nicolas. E autornan ta bin di tur parti di Caribe Hulandes, Surnam y Hulanda. Nan ta: Charlotte Doornhein, Irene Heim y Evellien van Dort di Hulanda. Cathleen Giterson y Alvin Inecia (Tio Ali) di Corsou, Gabriel Mercera di Boneiro, Tricia Chammaa di Saba, Indra Hu-Ramdas di Surnam. Di Aruba ta participa Gino vrolijk, Emerita Emerencia, Astrid Gietel, Sheila Werleman y Liliana Braamskamp-Erasmus. Bishita na scolnan ta di 2 pa 7 di november.
E tayer pa maestronan di scol basico y preparatorio, ta tuma lugar dia 22, 23, 24 y 25 di september 2014 na biblioteca na Playa pa asina nan cera conoci cu e tema di e Festival, pa duna nan idea y material cu por usa na scol.
Biblioteca ta organisa un competencia di skirbimento, ta invita mucha pa skirbi un cuenta cu tin di haber cu e tema di e festival di e aña aki, cu ta ‘FIESTA’. E competencia ta pa muchanan entre 8 pa 12 aña di edad. Esaki lo pone e muchanan sinti curiosidad pa sa mas tocante e autornan cu ta bishita nos isla. Den e Actividad di Atardi di tur diahuebs di 3 pa 4or di atardi lo duna nan guia y tips di autornan Arubiano, pa asina nan por skirbi cu mas sabiduria tocante e tema.
Eveline van Dort, autora di buki pa mucha ta duna un charla di Dyslexia den e mesun siman aki. Biblioteca Nacional di Aruba ta yama un y tur bon bini na e apertura di e Festival di Buki pa Mucha, dia 31 di oktober 2014, di 6 or pa 8 di anochi, dilanti di e edificio di biblioteca na Playa. Apertura di e festival di buki pa mucha ta den man di Colegio Sagrado Curason y Colegio Laura Wernet-Paskel na Sta Cruz ta percura pa un bunita clausura di e festival. Por sigui tur noticia di e festival riba website di biblioteca ww.bibliotecanacional.aw.


text:
Dialuna ultimo, Prome Minister Mike Eman a haya un bishita di cortesia di Ronald C. van der Giessen, un graduado di Universidad di Agricultura di Wageningen.
Van der Giessen a cuminsa cu su carera profesional prome cu su graduacion, uniendo su mes na e staff di WWF-World Wide Fund for Nature of The Netherlands como asistente di e Director.
Despues el a traha den e Think Tank di International Institute for Environment and Development como un Investigador Asocia, enfocando riba temanan di creacion di politica pa paisnan manera Zaire, Camerun y Indonesia y tabata consehero pa World Trade Organization.
Ronald C. van der Griessen a sigui profesionalisa su mes den e organisacion WWF, despues a bay pa Natuurmonumenten, Nationale Postcode Lotterij, te cu el a yega n’e posicion di Director General di Oranje Fonds, un fundacion filantropico.
Durante e bishita serca Prome Minister Eman, a combersa riba trabounan filantropico di organisacionnan local, y con por haci cu e organisacionnan aki por realisa un mihor trabou cu e apoyo necesario.


text:
CARACAS – Tur atencion di institutonan financiero internacional diabierna tabata riba Venezuela y PDVSA pa wak si e ta logra cumpli cu su pago, of keda den debe cu consecuencia serio pa e pais. Pero den curso di dia, e compania estatal petrolero a bisa cu a logra transferi e fondonan di 842 miyon riba bonnonan, surpasando asina e prome di hopi barera cu e pais ta confrontando e proximo dianan. Entre nan, tin un pago mas di 1.1 biyon dollar cu mester wordo paga pa dia 2 di november proximo.
ALIVIO
E anuncio a presenta un sentido di alivio pa inversionistanan den e mercado di bono, cu a aumenta e prijs di propiedad Venezolano ariba. E intencion segun informacion ricibi, ta cu PDVSA tin intencion di cumpli cu e pago biyonario otro siman tambe. Un fayo di pago lo tabata desastroso pa PDVSA na un momento unda cu aceso na credito pa e pais ta hopi dificil. Refinerianan ta na mitar di nan capacidad y ta sacando menos di 2 miyon bari di petrolio pa dia. Presidente Venezolano Nicolas Maduro a sigura cu su gobierno lo sigui cumpli cu e obligacionnan internacional.
CARACAS - Presidente Venezolano Nicolas Maduro a extende e medida contra islanan ABC cu tres dia mas te dia 15 di januari. Asina fuentenan di NoticiaCla na Caracas a confirma awe mainta. E motibo ta cu ta pendiente di e reunion importante awe na Aruba riba e tema, y a prolonga e medida pendiente resultado di e reunion. Pa esaki lo ta saliendo awe mainta pa Aruba dos minister di gabinete di presidente Nicolas Maduro y e vice ministro pa Europa di e cancilleria di Venezuela pa atende e reunion.
KRALENDIJK – E comentario di prome minister di Aruba Evelyn Wever Croes cu Bonaire tin suficiente espacio pa ‘hospeda’ Venezolanonan illegal di Aruba, no ta corecto. Asina secretario di estado Hulandes Raymond Knops a bisa na Bonaire. Asina e partner di noticia cu NoticiaCla, Caribisch Netwerk ta raporta. “E no ta parsemi un bon idea. E no ta e miho idea pa hala e problema y pase pa otro” segun Knops durante fin di su bishita na Bonaire.
ORANJESTAD/CARACAS – Presidente Venezolano Nicolas Maduro a extende e ‘medida di suspension di tur tipo di trafico aereo y maritimo, y tambe cualkier intercambio comercial cu Aruba, Bonaire y Corsou’ te cu dia 12 di januari proximo. Asina vice presidente di e pais Tareck El Aissami a confirma riba su cuenta twitter. “Hasta cu no realisa e reunion di nivel halto cu autoridad di e islanan aki, y concretisa un plan di accion pa combati e mafia cu ta horta nos bienes’. No a bisa te ki dia esaki a keda extendi. Minister di turismo di Aruba Dangui Oduber a confirma esaki tambe pa NoticiaCla despues.
KRALENDIJK –Dialuna den oranan di mainta Secretario di Estado drs. Raymond Knops encarga cu Asuntonan Interno i Relacionnan den Reino a hasi un bishita cerca gezaghebber Edison Rijna pa sera conoci. Gezaghebber como muestra di aprecio a pen Secretario di Estado Knops ku escudo di Bonaire. Tambe e mandatario hulandes a sera conoci cu Colegio Ehecutivo y aki tambe gezaghebber na nomber di gobierno di Bonaire a obsekia e mandatario un album conteniendo paisahe nan di Bonaire.Finalmente e Secretario di Estado a sera conoci tambe cu miembronan di Conseho Insular. E mandatario ta bishita Corsou dia 9 y ta yega Aruba dia 11 di januari.
CARACAS - Venezuela a cera su frontera cu Aruba, Bonaire y Corsou pa 72 ora. Asina e presidente a informa diasabra. Pa e periodo ey, ningun avion of boto por move entre e paisnan menciona. E impacto lo ta mas grandi riba trafico maritimo ya cu aereo e ta practicamente nada. Autoridad local no a reacciona ainda oficialmente.
ORANJESTAD –Si presidente di Venezuela Nicolas Maduro actua riba su menaza di cera frontera comercial cu Aruba, ‘e por afecta nos severamente’, segun prome minister di Aruba Evelyn Wever Croes den e programa NoticiaCla LIVE diahuebs. E la desmenti si e audio cu ta circula cu ta bisa cu pa 1 di januari proximo lo cera frontera cu Venezuela. E mandatario a sigura cu el a tuma accion riba e caso di menaza di presidente di Venezuela pa cera frontera, aunke Aruba riba su mes no por actua riba e tema. “Desde e prome reaccion, e liña di comunicacion tabata pa expresa nos preocupacion pa cu mensahe asina” Wever Croes a sigui bisa.


text:
E siman aki lider di partido AVP Mike Eman a dedica varios dia den e bario di Socotoro, un bario special paso aki ta caminda Mike Eman a biba parti di su infancia y hubentud.
Socotoro, mescos cu hopi otro area di Aruba, ta riba lista pa haya un renobacion. Y maske no a yega na beurt ainda manera Bushiri of Yara, su habitantenan sa cu e progreso y prosperidad ta na caminda; ta p’esey mes nan a duna Eman un bon bini sumamente caluroso.
Hopi di e caranan cu a topa cu ne durante e diferente dianan, ta caranan conoci. Otronan a cera amistad di biaha pasobra generacionnan mas hoben ya ta conoce Eman como un lider acesibel y humilde. Un ciudadano a splica su admiracion di un manera hopi simpel bisando cu e Gobierno bou direccion di Eman a drecha caminda pa hendenan pober y el a drecha Oranjestad.
Un señora cu conoce Eman y su famia di hopi aña atras a bisa: “E Mike aki ta mescos cu su tata; asina su tata tabata traha. Mike ta un bon hende; bo ta mira cu e ta traha y haci nos luga bunita. Ta cua partido a haci esey?”, e señora ta puntra, “ningun partido a haci esey.”
Eman a splica cu tur loke ta e vision di AVP ta p’e felicidad por yega den cada bario y den cada hogar di Aruba. “Mira pariba, mira pabou, mira pazuid y mira panort; bo ta mira e cambio di e partido aki, bo ta mira e renobacion, bo ta mira e progreso y mas cu tur, bo ta mira cu nos a tuma e posicion clave cu ta comparti e prosperidad. Unda e no a yega ainda, e ta bay yega y Aruba henter sa esey”, e lider politico a afirma.
Di e manera aki lider di partido AVP mescos cu tur candidato ta sigui drenta cada caya y cada skina di nos isla pa reafirma nan compromiso cu pueblo di Aruba; e compromiso di prosperidad comparti pa un y tur.


text:
Tin hendenan sabi cu ta bisa cu e buskeda di hende ta semper ‘conoce felicidad’.
Un grupo di amiga tabata papia riba e tema. ‘Esta dushi ta cu bo por stima, maske con duro bo bida por tabata! Bo ta realisa cu ‘ami no ta loke bida a hasi cu mi, pero loke mi ta scoge pa hasi di mi bida’. Hopi biaha nos ta ta tende tur sorto di expreshon:
Homber no ta di confia awendia mas
Relacion den e temponan aki no ta traha
Nos mundo a bira mucho liber, tur cos por
Di otro banda, ora nos papia cu un hende intimamente y honestamente, nos ta realisa cu hopi di e expreshonnan aki ta basa riba miedo. Miedo pa perde, miedo pa dolor, miedo pa perde cara. Y un otro hende cu si a tribi di entrega nan mes na amor y pashon den nan bida y ta wak bek cu sinceridad ta bisa cu nan no ta lamenta. Nan ta pensa cu ta bal mas di a conoce amor y despues sinti dolor cu pa un of otro miedo nunca a experencia kico ta nifica ‘stima cu henter bo alma y curason’. Perde bo mes den amor y pashon, entrega bo mes totalmente. Gosa di amor y intimidad sin miedo. Comparti bo alma y bo curpa.
Kico tin mas bunita cu conoce e sentimento di mas profundo cu biba ta ofrece nos. Tin hendenan sabi cu ta bisa cu e buskeda di hende ta semper ‘conoce felicidad’. Anto pakico tin miedo pa top’e? Pens’e! Hopi felicidad den e buskeda!
“Tempu?’ “pero dikon Tempu a yudami?” Konosimentu a smail i ku un sabiduria di otro mundu, a kontestá: “Solamente Tempu ta kapas pa komprondé e grandesa di AMOR”.
Happy Valentine’s day na tur mi amiga(u)nan di FB. i kòrda….NO TIN BALOR MAS GRANDI KU AMOR.
Hopi tempu pasá, tabatin un isla kaminda tur e sentimentunan tabata biba huntu: Felisidat, Tristesa Konosimentu huntu ku tur e sobrá emoshonnan, inkluyendo AMOR.
Un dia a drenta un anunsio ku e isla ta bai sink. Tur e sentimentunan a drecha nan boto i kuminsa bandoná e isla.
AMOR a perseverá te na e último momento.
Ora e isla tabata kasi sink, Amor a disidi pa pidi yudansa. Rikesa tabata pasando banda di Amor den un boto masha grandi. Amor a puntr’é: “Rikesa, bo por hibami huntu kubo den bo boto.?”
Rikesa a drai kontest’é: “NO, mi no por. Mi tin muchu oro i plata den mi boto. Mi no tin lugá pabo.
Amor a disidí di puntra Vanidat ku tambe ta pasando ei banda den un yate masha bunita. “Vanidat, please yudami”!!!. Vanidat a kontestá: “ NO, NO, mi’n por yudabo. Ademas bo ta tur muhá i kisas bo por daña mi boto.
Amor a drai puntra Tristesa ku tambe tabata djis ei banda. “Tristesa lagami bai kubo.”
Ai Amor… mi t’asina tristu ku mi ta preferá di ta mi so awo’ki.
Alegria tambe a pasa banda di Amor, pero e tabata asina kontentu ku ni sikiera e no a tende ora Amor a yam’é.
Diripente Amor a skucha un bos di un bieu ku a bisa: “Ban Amor, mi ta hibabo.
Amor a sinti su mes bendishoná i asina kontentu ku hasta e a lubida di puntra e bieu su nòmber.
Ora nan a yega na tera firme, Bieu sin para ketu, a sigui su kaminda. Amor ku a realisá kuantu e debe e Bieu, a puntra Konosimentu, (un otro bieu),: “Akaso abo sa ta ken a yudami?” Konosimentu a kontestá; “Ta Tempu a yudabo.”
“Tempu?’ “pero dikon Tempu a yudami?” Konosimentu a smail i ku un sabiduria di otro mundu, a kontestá: “Solamente Tempu ta kapas pa komprondé e grandesa di AMOR”.
Happy Valentine’s day na tur mi amiga(u)nan di FB. i kòrda….NO TIN BALOR MAS GRANDI KU AMOR.
Mihó bo bida den un tènt kanti laman ku esun ku bo stima,…en bes di biba den un mashon bo so, ku bo so.
E recorte di corant aki por pone nos puntra nos mes kico ta pasando den nos comunidad. Kico ta di mas y kico ta falta cu un hoben di 15 anja ta bay horta y destrui auto. E ta realisa kico esey ta nifica pa e donjo? E ta pa sport, necesidad of djis pa placer? Of podise e ta un forma di manda un mensahe na nos comunidad cu e kier atencion y stimacion?
E proximo articulo ta papia di un hende haja unda su curpa a casi putri ful caba. Niun hende a haja su falta? Kico ta pasando cu nos Aruba dushi tera, hopi hende ta puntra nan mes. Tin hopi cos cu ta bay robes, pero poco hende ta analisa y wak e tendencia unda nos ta bayendo. Y ta hopi normal, pasobra e lo obliga cada un di nos pa mira paden, den nan curason, nan cas y nan bida. Y esaki no ta necesariamente nan culpa.
Nos ta biba den un comunidad basa riba materialismo y consumerismo. Economia tin cu draai, tur hende kier gana mas tanto placa posibel a costo di kico y ken no ta mes importante pa tur hende. Traha pa gasta y haja mas cos. Idealismo? Kico esey ta? Cos pa hendenan cu ta zweef! No tin tempo pa nada. Bo yiu su rapport di Pasco a sali bon? E ta haja un iPad bou kerstboom! Ora e slaag pa bay Colegio, kico bo ta dun’e? Ah, un iPhone, di mes! Y despues?
Pero bo a corda di duna e mesun yiu ey un brasa y bis’e cu bo ta stim’e prome cu e la bay drumi? Bo a coregi’e dor di splik’e kico e la hasi fout? Offff, bo no tabatin tempo?
Poco poco nos ta creando un comunidad robotico, unda ta biba hunto den un cas, pero tin poco tempo pa entercambio humano. Den hopi famia no ta come hunto mas of ta sinta na mesa cada un ocupa cu su smartphone, e telefon sabi cu ta mata amor y calor (humano) pa otro. Y asina nos por sigi.
Tin un caminda bek? Si, den bo mente y curason. Y e bunitesa ta cu bo no tin nod’i predica, pero djis bay na bo curason y bo intencion. Kico ta bo deseo den su profunidad? Cada biaha cu bo por ripiti esaki pa bo mes, den e silencio di bo curason y intencion! Duna na bo sernan stima loke abo lo kier ricibi di nan. Manda e deseonan aki pa tur hende cu bo conoce. E cambio di un comunidad no ta sinta den mas represhon, pero si den mas intencion y amor. E ta cuminsa cu abo y ami! Purb’e y wak milagernan sosode den bo bida. Danki! Bo yiunan lo haja un bon ehempel riba cua nan por construi un bida felis majan!


text:
Kico Bijbel Ta Bisa?
Lo tin paz un dia riba Tera?
Kico lo bo contesta?
Si
No
Kisas
Loke Bijbel ta bisa
Durante e reinado di Hesucristo, lo tin “paz te ora cu no tin luna mas”, esta, pa semper.—Salmo 72:7.
Kico mas nos por siña for di Bijbel?
Hende malbado lo ser kita for di riba Tera, y bon hende lo “deleita nan mes den paz abundante.”—Salmo 37:10, 11.
Dios lo caba cu tur guera.—Salmo 46:8, 9.
Nos por haya berdadero paz mental aworaki?
Algun hende ta kere ... cu nos no por haya berdadero paz mental tanten cu e mundo ta yen di sufrimento y inhusticia. Kico abo ta pensa?
Loke Bijbel ta bisa
For di awor, hende cu ta amigo di Dios por haya “e paz di Dios cu ta surpasa tur comprondemento.”—Filipensenan 4:6, 7.
Kico mas nos por siña for di Bijbel?
Dios ta priminti nos cu lo e kita tur sufrimento y inhusticia y cu lo e haci “tur cos nobo.”—Revelacion 21:4, 5.
Nos por haya paz mental ora nos satisface nos “necesidad spiritual.”—Mateo 5:3.


text:
Instituto Pedagogico Arubano (IPA) ta haci un cordial invitacion na henter pueblo di Aruba y
mey en special na tur maestro y profesional den e area di educacion pa asisti na e presentacion
y exposicion di Pasantia Internacional di e studiantenan di IPA di aña tres. E studiantenan aki,
den varios grupo, a bishita diferente pais entre otro Argentina, Costa Rica, Hulanda y Estados
Unidos (New York). E meta principal di e pasantia ta pa e studiantenan conoce cultura y sistema
di enseñansa diverso, desaroyo profesional y personal y pa trece innovacion specificamente
riba tereno di Desaroyo Sostenibel den ensenañsa na Aruba. Durante nan investigacion a
enfoca specificamente riba e asina yama cuater P’s di sostenibilidad segun Nacionnan Uni
cual ta “Planet, People, Profit y Participatory Governance.” E presentacion y exposicion di
e studiantenan lo tuma luga diabierna dia 2 di mei 2014 na IPA, San Nicolas. E actividad lo
cuminsa pa 6or di atardi. Un y tur ta keda cordialmente invita pa asisti na e anochi interesante
aki, haya informacion y tende di e experencia di nos futuro maestronan.
Programa
6.00 – 7.00 Palabra di bonbini
7.00 – 7.30 Presentacion Argentina Plaza Maybeline
7.30 – 8.00 Presentacion Costa rica1 Plaza Maybeline
8.00 – 8.30 Presentacion Costa Rica 2 Plaza Maybeline
8.30 – 9.00 Presentacion Hulanda Plaza Maybeline
9.00 – 9.30 Presentacion New York Plaza Maybeline
9.30 – 10.00 Clausura
Apertura di exposicion
Plaza Maybeline
Sala Madonna
Exposicion
Plaza Maybeline
Sala Madonna


text:
Anochi di informacion pa mayornan di studiantenan di semester 1 y semester 3 di Unidad Ciencia y Tecnologia na Colegio EPI, diahuebs 16 november 2017
Managementteam di Unidad Ciencia y Tecnologia di Colegio EPI ta invita mayornan di nan studiantenan den semester 1 y semester 3 pa un anochi di informacion unda lo entrega rapportnan di e studiantenan y lo tin e oportunidad pa papia cu e mentor di nan yiu tocante su resultadonan.
Esaki lo tuma lugar diahuebs 16 di november 2017 di 6:30 p.m. pa 8:30 p.m. na Unidad Ciencia y Tecnologia.
Managementteam di Unidad Ciencia y Tecnologia ta spera cu mayornan lo haci uzo di e oportunidad aki pa asina pone nan mes na altura di e progreso di nan yiu.


text:
Willemstad - Djaluna mardugá alrededor di 04.35 ’or, sentral di polis a risibí informashon ku tin un bashamentu di bala dilanti di un diskotèk den Saliña.
Tiramentu ku 4 detenshon.
Willemstad - Djasabra mardugá alrededor di 06.00’or, Sentral di Polis a risibí yamada di tiramentu ku tabata tuma lugá riba un kas den Bivak.
Invitashon pa un charla di prevenshon.
Willemstad - Kuerpo polisial Kòrsou (Warda di Rio Canario) huntu ku Fundashon Kangarus di bario di Dein ta bai tene un charla di prevenshon.
Mèldu relashoná ku elekshon yama 915
Willemstad - Relashoná ku elekshon kual ta tuma lugá djárason 5 di òktober 2016, polis ta partisipá lo siguiente; Durante elekshon for di 7 or di mainta te na final di elekshon tur mèldu relashoná ku esaki,
Búskeda di e hóben Anderhier A. Carmelia
Willemstad - Búskeda ta wòrdu pidi di e hóben Anderhier Carmelia, di 16 aña di edat ku a hui for JJIC ántes (G.O.G.) na Rembrandstraat, djamars riba 4 di òktober 2016, alrededor di 18.30 or.
Kaso di hinkamentu ku morto.
Willemstad - Djárason 5 di òktober 2016, alrededor di 10.40 or, Sentral di Polis a risibí yamada di un kaso di hinkamentu ku a tuma lugá riba Antillenweg na altura di un snèk.
Kaso di asesinato registra
Willemstad - Djamars 27 di sèptèmber 2016 alrededor di 07.54 or di mainta, Sentral di Polis a risibí informashon di un kaso di tiramentu ku a tuma lugá na Erosweg, riba lugá di stashoná outo di un iglesia.


text:
Tin Un Alien Video Game Nobo Na Caminda
FoxNext Games a anuncia cu nan ta trahando riba e next game pa e Alien franchise. E wega aki ta bay ta un standalone game, dus no ta bay ta un sequel pa Alien Isolation...sorry š Ainda e wega no tin un nomber, pero e ta bay ta un Alien Shooter...read more
Japon Ta Bay Haya Mas Cu Djis Dark Souls Remastered
So Dark Soul Remastered ta na caminda pa PS4, Xbox One, PC y tambe Nintendo Switch den mei. Awo PS4 players di Japon lo haya un trilogy collectorās bundle di Dark Souls. E trilogy bundle lo inclui Dark Souls Remastered, Dark Souls 2: Scholar of...read more
Prince Of Persia Porta Lo Haya Un Comeback
***Check abou pa un update riba e storia aki!*** Prince of Persia tabata un series masha hopi popular mes den late 90ās y early 2000. Pero despues cu PS3 y Xbox 360 a sali, e series a cuminsa somenta. Despues di esaki nan a saca un movie...read more
Despues di mas cu 4 aƱa, E Twitter Di CyberPunk 2077 A Tweet Algo
Cyberpunk 2077 ta e next wega hopi anticipa di CD Projekt Red ken tambe ta e developer di e wega popular The Witcher III: Wild Hunt. E wega a wordo anuncia prome biaha den 2012, y nos a wak e prome teaser na 2013. Despues di eynan nos no a...read more
Showtime A Bisa Cu Ainda E Halo TV Series Ta Den Development!
Ken ta corda e wega di Halo ora e la sali pa prome biaha riba Xbox na 2001? Ā Ken por a pensa cu eynan ta unda Bungie a crece bira grandi, danki na e wega ey. Halo: Combat Evolve tabata e best shooter cu a sali e tempo ey, despues a sigui cu...read more
Fortnite A Laga Sa Dicon Nan Tin Server Issues E Ultimo Dianan Aki
Si bo a haya bo mes cu problema pa log in riba Epic Games' Fortnite y Fortnite Battle Royale? E ta paso nan tin un par di service issues pavia di cloud updates. Issues nan aki por ta error message ora di log in, of connection drop ora bo ta hungando e...read more
Monster Hunter World Cu Un Trailer Nobo “Elder Dragons”
Monster Hunter World tamba a los un trailer nobo cu ta showcase e Elder Dragons nan cu bo lo confrontaĀ den e wega ora e sali e luna aki! Check e out kinan!...read more
Trailer Nobo Pa Enchantress DLC Fighter di Injustice 2
Warner Bros. Interactive Entertainment y NetherRealm Studios a release e trailer pa nan siguiente character di nan upcoming DLC Fighter Pack 3 ken ta Enchantress. Check out e trailer kinan!...read more
Ta Parce Cu Burnout Paradise HD Lo Sali Riba PS4 Na Japon
Burnout Paradise tabata un di e miho arcade racing games cu a sali riba PS3, Xbox 360 y PC na 2008, tambe e tabata ulimo wega den e series di Burnout games. Awo ta parce cu na Japon, porfin e wega aki lo haya untiki bida back, ya cu tin un release date pa...read more
E Orginal Battlefront 2 Ta Haya Un Update Nobo Despues Di 12 AƱa
Nos tur sa cu EA su Battlefont 2, no a bay mucho bon...no nevermind e la bay basta malo. E wega mes ta bon pero EA su decision nan ta loke a caba cu e wega prome cu e la sali, ni despues cu e free DLC di The Last Jedi, e sales nan no a echt...read more


text:
User talk:Jadiran80
Komo na tur, nos mester keda den e esfera politika, mi a kaba di llega den rekomendashon, ku nos aki na Inglatera, den un esfera uniko. Mi ta enkanta den e kaba di e historia manera mi ta mira den mi famia Norton, Provence, ku nos por llega den e esfera nobo aki, kual politikamente mi por skirbi kas bek, Inglatera via di banko The Bank of New York, kaminda akinan den e regla nobo di Letzerbuerger, mi ta skibi den deskushonan ku ALFI y Dechtert United Kingdom, hopi interesante e reglanan di "icbe wet"UCITS IV kaminda pronto mi por enkontra algu na kaminda pa MADOFF, via di Wells Fargo. Mi ta enkanta na skibi e wet via di CSSF pa mi por drenta den tur pen di penan pa por keda enkanta kla den Synagoga Letzerbuerger, kaminda Rebbe Joseph Savagh ta lucha pami. Inglatera enkanta mi ta aki den kas di Rabba Alex Schmitt y Simone Fettman pa por keda kla den kortenan grandi di Grand Ducal, Grand Duke Henri. Esta kos di un famia hudiw biew ta bira un buki biew tur na stof ta lanta awe na Ducal den un filosofia ku solamente hende di Cuba por komprondeme mi Dios. Mi ta skibi, y skibi aki den amor di Dios y profetanan na bida ku ta yudami, paso ta via di skibi so mag anto no mag di papia, Rebbe ta bisa, kual ta un tradishon hudiw te ora E mes komo Rebbe ta keda kla. Aki tin para ku Rebbe, Henri lo bishita Mother, esta kos. Mi ta keda skibi den amor, paso E ta na kaminda, E ta bisa aki. Nos pia ta tur na dolo, paso kanando nos a llega Inglatera. Esta kos.
Jadira Fransisca Norton


text:
FFK ku Workshop pa ekiponan di Liga MCB Djasabra, 9 di dezèmber último for di mainte te atardi na Hilton.
Djasabra 9 di dezèmber último FFK a organisá un ‘workshop’ pa e ekipo nan di Liga MCB Promé ku Segundo Divishon. Esaki den kuadro di e restrukturashon di FFK i e implementashon di e ‘strategic plan’ ku e introdukshon di e ‘Club Licensing’ ku CONCACAF i FIFA ta eksihí di tur federashon afiliá na nan.
E ‘workshop’ aki a tuma lugá na Hilton for 9’or di mainta i a tèrminá den oranan di atardi i a konta ku partisipashon di kasi tur e dirihentenan di e ekiponan di Liga MCB Promé ku Segundo Divishon. Sra. Angenie Kanhai i Sr. Gregory Engelbrecht, ámbos ‘sport consultant’, tabata esnan enkargá ku e workshop aki, huntu ku miembronan di FFK.
E mainta a kuminsá ku un splikashon di e ‘strategic plan’ di FFK di kual e klupnan tambe ta forma parti na dje. Sra. Angenie tabata esun enkargá ku esaki huntu ku presidente di FFK. E klupnan por a haña un bista di tur e plannan, kambionan i ideanan nobo ku lo bai drenta na vigor durante e luna nan binidero. Mas despues Sr. George de Windt, esun enkargá ku e parti finansiero di FFK, a duna un presentashon riba e parti finansiero di e klupnan di Liga MCB. Sr. Gregory Engelbrecht a papia tokante e lisensia di e klupnan i Sr. Stanley Coffy, miembro di direktiva di FFK, a pasa riba e kambionan di e statutonan di FFK pa despues Vesta duna un presentashon di nan ‘stratigic plan’ na tur e otro klup nan ku por keda usa komo un ehèmpel di un strategic plan ku tambe klupnan afiliá na FFK mester tin den futuro. Despues di e presentashonnan aki, esnan presente a disfrutá di un ‘lunch’ durante pousa pa terminá e atardi ku un interkambio di e klupnan riba tur e tópikonan ku a bin dilanti riba e dia ei.
Pues e ‘workshop’ aki tabata unu basta interesante i ku hopi informashon balioso pa e klupnan aki hasi uso di dje. Tur esaki na bienestar i desaroyo di futbòl aki na Kòrsou.
13 dezèmber 2017


text:
Magaly Maduro, coordinador di Fundacion pa Hende Muhe den Dificultad ta informa cu nan ta dialogando cu Setar pa haya un number di telefon di tres cifra unda lo por entrega keho di violencia domestico.
Ayera den un encuentro cu varios instancia y fundacionnan, a dialoga riba un manera nobo pa cuminsa combati violencia domestico.
“Despues di 21 aña nos a ripara cu e victimanan di violencia domestico no ta haya e ayudo cu mester, manera cu e tin mester anto na e momento cu e tin mester. Nos ta asina leu aworaki cu nos tin cifranan cu ta mustra cu si bo uni cu otro instancianan den e manera aki cu bo ta haci miho resultado,” sra. Maduro ta splica Bon Dia Aruba.
Ayera mainta Fundacion pa Hende Muhe den Dificultad a organisa un evento unda a invita varios instancia y fundacionnan cu tin di haber cu hende muhe. A tene un mainta informativo riba un team multi disciplinario pa interveni y asina atende cu cualkier persona, sea muhe of homber, cu ta haya su mes den un situacion di violencia domestico. E plan ta pa esaki bira un cooperacion nacional entre instancianan manera Departamento di Asuntonan Social, Slachtofferhulp, fundacionnan y mas partidonan pa combati e fenomeno di violencia domestico.
Team special
Nora Eleonora, facilitado di Instituto Pedagogico Arubano (IPA) tambe tabata presente ayera den e encuentro aki. “Nos a invita tur hende cu ta sirbi comunidad y nos organisacionnan social cu ta trata cu violencia domestico, pa delibera cu nan over di e team cu nos ta pensa por yuda e persona cu ta bira victima al instante.”
E ta sigui bisa: “Akinan bo ta haya e ora e abogado, e polis y hendenan di fundacion, profesionalnan, como tambe boluntarionan cu a sobrevivi violencia domestico anto sa e dolor di e persona. E boluntario tambe ta yuda na duna e persona un man na e momento ey sea ta hende muhe, yiunan of esunnan cu a haci e dolor, nos ta bay guia tur. Trahando hunto, esaki nos kier logra cu e team aki.”
Terapista na Departamento di Asunto Social, Enid de Kort tambe a comenta. “Mi ta haya cu esaki ta un iniciativa fantastico. A bira tempo pa nos pone den otro kico ta e miho manera pa yuda hende muhenan cu ta victima di abuso.” Sra. de Kort ta sigui bisa cu tin hopi buraco den instancianan y e opvang di hendenan cu ta pasa den violencia domestico. “Aworaki e iniciativa ta, con nos ta bay forma protocolnan pa nos por bay traha hopi mas cerca di otro cu e victimanan no mester pasa den porta extra traumanan.”


text:
Semper e gana pa mira kico ta locual nos productornan local ta haci a prevalece.
Na momento cu tuma nota di tur locual a/y ta wordo haci ta simplemente imprecionante ta palabra di Prome Minister sr. Mike Eman.
Palabranan di elogio y motivacion pa sigui den e direction cu nos productonan ta bayendo cu tanto diferente cosecha cu por a wordo mira riba un bishita na diferente cunucu diasabra ultimo hunto cu un team di Deparatamento di Agricultura, Cria y Pesca Santa Rosa encabesa pa su directora sra. Nathalie Maduro.
E prome bishita tabta na un plantacion di Wijndruif di sr. Luis Melatti situa na Burunbundu. Aki Minister sr. Mike Eman a wordo ricibi pa sr. Melatti cu tabata masha contento cu Minister sr. Mike Eman su bishita na cunucu.
Un splicacion amplio a wordo duna y un recorido den e plantacion. Despues Prome Minister sr. Mike Eman tabatin e oportunidad di purba e biña cu a wordo produci localmente cu e cosecha di wijdruif aki.
E recorido a sigui pa un otro localidad cu tan a barcadera caminda tin production di Mushroom cu ta wordo haci pa “Deli Caribbean” di sr. Theo Wouters.
Un plantacion y sistemanan imprecionante ta locual nan ta haciendo y cu ta cubri 80% di e importacion di mushroom. Hopi ta e restaurant y hotelnan cu ta hacienda uzo di esaki den nan platonan.
Prome Minister sr. Mike eman hunto cu e team a sigui pa e bario di Moko pa ta exacto na “Pachamama” cu ta e plantcaion di Cilanto di nos amigo sr. Wilmar Aristisabal. Un plantacion hopi grandi ta locual cu nan ta haciendo di solamente Cilantro. Aki tambe Prome Minister sr. Mike Eman a haya un recorido den e plantancion pa mira kico tur ta wordo haci.
Di unda ta cuminsa cu e plantacion ta na momento cu tur produccion ta cla pa wordo entrega na e diferente supermercado rond di nos isla. U average cu a wordo duna den e splicacion di e cantidad di demanda por bisa cu esaki ta cubri solamente un 25% di e cantidad cu ta wordo pidi. Por tuma nota cu ainda e demanda pa mas ta keda existi.
Continuando cu e recorido di Prome Minister sr. Mike Eman nos a yega na “Cunucu Aruba Dushi Tera” di sr. David Kock. Tabata un bishita sumamente placentero caminda cu sr. David Kock mes a encarga pa duna Prome Minister sr. Mike Eman un recorido den su cunucu.
Cuminsando cu e parti di cria por a tuma nota di e cantidad di Baca, Cabrito, Porco y un “Chicken Farm” cu un candtidad substancial di galiña cu tur dia tin yebo fresco pa destribui den diferente supermercado. Nan tin nan mes un marca crea crioyamente cu ta e marca Pok Pok Pok cu ta e Webo fresco localmente produci. Nan ta produci algun otro product manera Chorriso y tambe Carni fresco.
Despues nos a continua pa sr. Nelson Sprok caminda cu prome minister por a tuma nota di tur locual cu ta wordo planta. Aki sr. Nelson Sprok ta planta diferente berdura manera Oregano, Spinach, Yambo, matanan di Pica, Celder y un tipo di Calbas rondo cu ta masha apart. Sr. Sprok semper hopi amabel y cordial na momento cu bo bishit’e cu ta combersa hopi ameno y splica kico tur ta su trabou den su hofi.
“Cunuco di Jimmy” ta caminda prome minister sr. Mike Eman a sigui cu e siguiente bishita. Sr. Jimmy Ramos ta bon conoci pa su “Pitayanan”.
Miniter Eman tabatin e oportunidad di “ploeg” un pida tera cu sr. Jimmy Ramos ta preparando pa bay planta. Despues prome minister sr. Mike Eman por a admira y plantacion di Yambo cu matanan grandi caba cu ta cla pa duna cosecha y sigui pa un splicacion amplio di su plantacion gigantesco di “Pitaya”.
Prome Minister sr. Mike Eman a haya un dushi “Pitaya” pa purba cu tabata masha refrescante.
E recorido a termina den e bario di Jaburibari caminda cu Prome Minister sr. Mike Eman a bay haci un bishita cerca su ruman sr, Henny Eman cu semper tambe tin algun cosecha den su cunuco. Bon conoci pa su pindanan cu tin biaha e ta planta.
E biaha aki tabatin Boonchi Cunucu cu por a wordo admira cual ya a wordo cosecha caba.
Riba combinacion di potretnan por mira e recoridonan cu a tuma luga diasabra ultimo di parti di Prome Minister di Aruba sr. Mike Eman cu sigur a encanta y keda hopi impreciona di tur locual ta wordo haci den e mundo di agricultura di Aruba.


text:
Spich Gerrit Fransisco Schotte awe 2 di Yüli 2015 – Dia di Bandera
Koleganan, Pueblo di Kòrsou Felis dia di Bandera.
31 aña dia di bandera, 31 aña ku mesun problemanan den nos komunidat, sin ku ta logra resolvé nan realmente.
Pueblo di Kòrsou no ta kontentu ku nos trabou di e último 31 lunanan.
Pueblo ta desapuntá ku resultado di nos polítika di e último 31 lunanan. Pueblo ta desapuntá ku e trabou parlamentario. Pueblo ta desapuntá ku maneho di gobièrnu e último 31 lunanan.
31 aña dia di Bandera…, kiko e selebrashon akí lo mester nifiká? Un bandera, símbolo di un nashon, ta marka union di un nashon henter aña, tur aña. Awor, tur aña ku nos topa dilanti di nos bandera, nos tur ta spera sinseramente ku e sintimentu di union i alegria ku ta reina na Brionplein lo konkretá den e boluntat pa nos tur huntu ku gobièrnu kontribuí na solushon di e problemanan importante den nos pais.
Uni bou di nos bandera awe dia 2 di yüli ta generá den nos tur – yu di e tera akí -, e afan pa skohe lider di un gobièrnu nobo ku un tim ku efektivamente ta trese solushon pa e problemanan ku ta montonando den e pais akí.
Awe 31 aña despues ku nos a skohe i kuminsá selebrá dia di bandera, nos ta bibando bou di nos bandera ku problemanan ku kada aña ta birando mas insoportabel pa komunidat.
Bandera di Kòrsou ku su kolónan, i su dos streanan t’ei pa kòrda nos ku nos mester defendé nos derechonan i nos patria i no aseptá ku niun hende ta trapa riba nos. Gobièrnu i Parlamento t’ei ku enkargo di pueblo pa defendé honra di nos pais i garantisá ku ta bini progreso na nos dushi isla Kòrsou pa henter pueblo, bou di nos bandera respetá.
Awor…nos tin ku bolbe konstatá ku esaki no ta tumando lugá, ni den e konstelashon anterior antiano, ni tampoko awe den e konstelashon nobo negoshá durante e proseso di ‘Slotverklaring’.
Awe ta mas bisto ku nunka, ku nos sistema demokrátiko… nos sistema polítiko, ta un “broeikas”, un foko di intriga, di odio, konspirashon kontra deseo di pueblo, falsedat, mannan sushi ku ta trata tur dia di nobo di logra nan ophetivo enbes di laga demokrasia atendé ku agènda di prioridatnan di nos pueblo. I asina nos por sigui menshoná tur e atrosidatnan ku awe ta stroba deseo di pueblo.
Pueblo lo selebrá awé su dia di bandera. E lo selebr’é den su kas huntu ku famia den su bario, na Bándabou, Bándariba, p’e sinti otro airu, un airu di trankilidat, un airu di felisidat no opstante e echo ku nos no ta felis. E felisidat akí no t’ei den nos pueblo su kurason. Hopi mama i tata ku a pèrdè trabou, studiantenan ku a bolbe kas kaminda awe oportunidatnan ta skars den un ekonomia paralisá… Anto e inseguridat reinante serka nos pueblo den tur bario di Kòrsou ta buta ku interes di bai nos plasa prinsipal Brionplein no ta biba den kurason di nos pueblo.
Ohalá awe 2 di yüli 2015 por tabatin un realidat mas positivo pa menshoná. Mi tin ku lamentá sin embargo, ku nos no a yega einan ainda i ku ta kambionan transendental den nos sistema polítiko lo tin ku tuma lugá, promé ku nos pueblo lo por biba trankil bou di bandera di Kòrsou. …Biba den e mihó Kòrsou posibel!
Gerrit Fransisco Schotte
Dia di Bandera
2-07-2015
#GFS2016 #MFK


text:
Haci burla di hecho comproba no…
Desde inicio di e gabinete actual nos a anticipa un oposicion fuerte di e anterior gobierno, awe sinta den banki di oposicion. Esey riba su mes ta bon, asina mester ta, pa tene e actual mandatarionan responsabel pa e maneho hiba den e periodo do gobernacion actual. Pero un cos si: no mester haci burla di hecho comproba y de paso trata na despista hende menos bon informa. Pero pa esey tin prensa, pa yuda corda publico riba tur esaki. Algun ehemplo.
E anterior ministro encarga cu Energia, cu tabatin e maneho di suministro di awa y coriente como su responsabilidad, awor ta critica gobierno pa a bay di acuerdo pa hedge e compra di fuel oil pa WEB Aruba NV. Segun e ex mandatario, den campaña a priminti cu lo bay investiga e supuesto iregularidadnan cu lo a tuma luga cu hedging den pasado reciente y cu lo no bay hedge mas den futuro. Pa loke ta e prome asunto, hedge na un manera responsabel no ta kita e necesidad, y nos ta spera cu gobierno lo cumpli cu esaki, di un investigacion, eventualmente den forma di un investigacion entama pa parlamento, di loke a sucede den e hedging di 100% di e suministro di fuel oil, na un momento cu tur experto y laico informa tabata na altura cu e prijs halto di crudo y fuel oil momentaneo lo a bay baha substancialmente. Hedge e compra di fuel oil pa varios aña den e coyuntura ey no ta nada menos cu un locura completo. Y ken tabata responsabel pa e hazaña aki? E apreciabel miembro di parlamento cu awe ta lansa critica riba gobierno actual pasobra, mescos cu prome cu 2009, ta hedge parti di e costo di fuel oil solamente pa tempo limita, luna, no aña pareu.
Y e apreciabel parlamentario no por laba man, pasobra ta e mes como ministro a expresa publicamente e cambio di maneho di fuel oil pa hedge 100% di compra, pa tempo mas largo. Cu despues el a laga un compania di accountancy haci un investigacion cu no a inclui e nivel ministerial ni e top di Utilities, obviamente tabata pa proteha su mes y esunnan di su confiansa, no ta kita nada di e preguntanan grandi cu a keda den comunidad encuanto e caso aki, cu a costa e consumidor un par di cien miyon florin por lo menos. Ademas, den un caso cu daño financiero asina grandi, lo no ta logico pa investiga tambe si por tabatin pago ilicito na persona envolvi den e areglo di e acuerdo aki, pa facilita esaki? No ta esey nos ta mira pasa den tur pais rond di nos continuamente? Nos ta miho cu nan? Hopi di nos, sigur despues di 28 di maart 2018 no ta kere esey…
E otro caso ta esun di e ex ministro di husticia, cu ta critica e actual ministro presidente pa a menciona un cifra di cantidad di Venezolano indocumenta cu lo tin na e momento aki na Aruba. El a menciona e cifra di 12.000 riba pregunta di prensa Hulandes. Esey ta un cifra exacto? Segun e ex ministro no, pero den e caso ey, ken tabatin acceso te un par di luna pasa na e cifranan exacto? Pakico e no a papia cla anto? Na mes momento cu e ta critica e prome ministro, pa ocho aña largo e tabatin acceso na e cifranan disponibel cerca e instancianan bao di su encargo, anto e por a duna awor e situacion di dos luna pasa, of no? Y e no por bisa cu no por, pasobra si djis tuma e cantidad di hende, registra cu nomber y fam y lo demas, cu ta keda atras tur dia di aña y cu ta drenta via aeropuerto o waf, y ya bo tin informacion di mayoria di ilegal na Aruba. Den e tarea aki tur hende sa cu ta un minoria so ta bin via nos costanan. Nos a yega di tende e anterior ministro aki duna informacion na comunidad tocante e asunto aki? No cu nos ta corda.
Ta keda un cuestion discutibel si e ministro presidente mester a menciona un cifra si of no. Por ta cu el a considera miho duna algo di informacion, na luga di mustra ignorante bisando cu e no sa. Y, papiando di e probabel cifranan real, e ministro tabata way off mark? Probablemente no.
E discusion tocante cifra sin embargo ta kita atencion di e asunto mas urgente, y esey ta cu nos mester atende e creciente probabilidad cu dentro di poco e indocumentadonan ta hopi mas cu 12.000 y nos lo no ta papiando mas di ‘ilegal’ pero di refugiado. Esaki a base di e desaroyonan reciente na e pais bisiña. Importante ta pa constata cu na e momento ey ya no ta un responsabilidad exclusivo di Aruba como teritorio insular dentro di Reino Hulandes, sino cu e ta un responsabilidad comparti. Ta logico anto cu lo mester tin un maneho general di Reino pa mira con nos ta bay atende e asunto aki. No ta keda hopi tempo mas pa prepara y ta spera di gobierno pa actua diligentemente den esaki.


text:
Despues di basta dia, Boka Sami lo ta e sitio pa aktividatnan pa famia kompleto… dianan 29 i 30 di sèptèmber i 1 di òktober lo tuma lugá e promé edishon di Boka Beach Music Festival; un festival ku ta dediká na Dennis Cicilia kende tin 45 aña den nos farándula.
Durante di un konferensha di prensa ayera atardi na Restaurant Shon Muhé aya na Boka Sami, e organisashon ku señora Jacintha Constansia na kabes, a duna tur informashon riba e aktividat aki. Lo ta 3 dia kargá ku aktividat pa grandi i chikí for di 10or di mainta te 2or di mardugá.
E dianan lo konta ku entre otro torneo di domino, bonkuné, festival di karaoke, festival di kanto i naturalmente tur e diferente kompetenshanan deportivo i músika. Animashon musikal e dianan ei lo ta den mannan di entre otro ERA, Kompèr, Tony Conga, 4 by 4, Unique Sound, Big Up Band, All Star Band, tambú i dj RO-1.
E torneo di domino ta dediká na Jean-Mark Welvaart. Pa promé biaha lo tei dirigiendo huntu Jean Welvaart mes, Chin Martin i Junny Dorothea.E torneo lo ta djadumingu mainta 11or.
E festival di karaoke lo tuma lugá na 5 diferente sitio riba djasabra for di 4or di atardi. Partisipashon ta fl. 25,- pa persona i ta dediká na Dennis Pinas.
Interesante tambe lo ta e festival di kanto “Boka pa Boka”, unda ku 12 kantante konosí lo interpretá 12 piesa komponé pa Ike Jesurun areglá pa Gedion Chandler. Nan lo keda kompañá pa Junior All Star Orchestra. E festival ta dediká na Manfred Feco Gomes, kende pa añanan largu tabata direktor di e skol einan. Esaki lo ta djasabra kuminsando 8or di anochi. E kantanenan ta:
1. Rasta Micheal
2. Jesushen Bokshoven
3. Sherwin Anita
4. Germain " Sami " Christina
5. Darwing Gregg
6. Lady Sue
7. Eddy Reymondt
8. Sherwin Poulina "Win di mama "
9. Eleonora Dorothy
10. Emsley Janga & Shanon Martha
11. Dorothy Leal
12. Cuco Brigita
E aktividatnan lo ta den diferente area: Fòrti, Kantina, Morti's Place, Restaurant Shon Muhe, Plenchi Shon Tin, Junny & Didi Place ,George Place/Waf/Balkon, Saliña "Zoutpan" i mas ku klaro na e beach.


text:
Matadera – Diasabra mainta trempan algo prome cu 7’or polis a wordo informa cu un auto lo ser laga cendi, dilanti un compleho di apartamento na Matadera.
Polis na yegada ta hayanan cu un Hyundai i10 shinishi cu motor ainda cendi.
A resulta cu e auto A-26445 muy probablemente lo ta e auto cu a wordo usa durante e atraco diabierna atardi.
Durante e atraco aki, manera nos a trece dilanti caba un suma di algo mas cu 50mil florin a ser hiba.
Por mira tambe con e ladronnan of miho bisa atracadornan a pone un extra tint pa asina cu hende por wak paden.
Mirando cu ta trata di un auto horta, e lo a wordo horta diabierna parti mainta, e bentana chikito patras tawata kibra.
Pa camufla esaki nan a pone un pida palo y a fliet color preto. E area bou di e stuur wiel lo tawata completamente destrui.
Polis na e sitio a pidi pa takelwagennan pa hiba e auto warda, pa asina por cuminsa un investigacion mes ora.


text:
Diasabra 28 di januari ultimo a tuma luga e competencia di Landamento Sincronisa en conexion cu celebracion di Dia di Betico.
Atletanan di e categoria 10 aña y menos y tambe 11-12 aña, mester a cumpli cu figuranan manera e. o. Ballet Leg, Barracuda, Oceanita y Surface Prawn.
Aki den categoria di 10 aña y menos, Sofia Cardona a haya oro, Abizahi Sanchez plata y Alina Dirksz brons. Den categoria 11-12 aña oro a bay pa Mikayla Morales, Avigayle Tromp a logra gana e medaya di plata y Abigail Sanchez e brons.
Loke ta e categoria 13–15 anja, e atletanan mester a mustra nan dominio den e figuranan Barracuda Spinning 360, Ariana, Porpoise Spin Up 180 y Flamingo Bent Knee. Y aki oro a bay pa Kainah Croes, silver pa Sarah Silva y brons pa Meghan Tromp.
Den e categoria 16–18 aña tabatin e figuranan Barracuda Airborne Split, Porpoise Twist Spin, Manta Ray y Butterfly. Abigail de Veer a logra capta e oro, silver a bay pa Mary-Jane Wong y brons a bay pa Anastacia van Daal.
Despues di e competencia di figuras a bay over na competencia di solo, duet y demonstration teams.
Den e evento di Solo, den categoria 12 aña y menos nos ta haya Mikayla Morales cu oro, Avigayle Tromp cu plata y Abigail Sanchez cu brons. Den categoria 13-15 aña oro a bay un biaha mas pa Kainah Croes, y silver pa Meghan Tromp. Den categoria 16 -18 Abigail de Veer ta e unico cu a presenta un tremendo solo.
Pa e evento di duet den e categoria 12 aña y menos e duo di Mikayla Morales y Avigayle Tromp a bay cu oro y plata a bay pa e duo Abigail Sanchez y Arianna Dijkhuizen.
Dor cu tin solamente 1 Team den cada categoria e atletanan a duna nan presentacion di e rutina sin competi pa medaya. Esaki ta necesario pa e atletanan haya experiencia di landa e rutina y naturalmente cu e Hues nan por duna feedback p’asina por prepara nan pa e competencianan den exterior.
Tambe mester menciona cu a cuminsa prepara un Team Senior atrobe p’asina cuminsa e preparacionnan pa aña 2018 na unda e Team aki lo mester clasifica pa por participa na e Weganan PanAmericano cu lo bay ta na 2019.
Barracudas Aruba kier a manda palabra di pabien na tur atleta di Landamento Sincronisa y cu a participa na e competencia di Dia di Betico. Tambe un gradicimento ta bay na e coachnan Yami, Alva y Nathania pa nan pasenshi pa cu e trainingnan.
Pa wak mas potret y pa sigui mas informacion tocante Landamento Sincronisa por subi rib’e pagina di Facebook di Barracudas Aruba y riba Instagram synchro_aruba.


text: Tribunal na Bèlgika a kondena un hòmber ku ta bende outo di 45 aña na 8 aña di prizon pa asesinato di Klaas Otto. Josehus Joop M a tira Otto, e kabesante di Motorklup di Hulanda No Surrender na 2015. Esaki a tuma lugá den área di Tilburg. E motosikleta a keda herida pa bastante bala, kual a kousa su morto. M a deklará ku Otto lo tabata tin basta tempu ta molesti’é i menas’é. E la bisa tambe ku e mes a hasi tur e daño na Otto komo defensa propio. Pero Fiskal no a kere e historia aki. Klaas Otto lo mester tabata na Hulanda detené debí ku e tabata un sospechoso di labamentu di sèn i di a pega algun edifisio na kandela. Ainda tin investigashon den e kaso aki. pero ya a kondena e sospechoso na 8 aña di prizon, debí na e forma ku e la mata e víktima.


text:
Departamento di Salud Publico (DVG) ta informa na comunidad cu e lote di vacuna cu ta proteha contra malesa KEINTURA GEEL (“GELE KOORTS”) a yega Aruba y ta obtenibel na Seccion di Malesanan Contagioso di Departamento di Salud Publico pa solamente 31,- florin. Orarionan cu por pasa pa laga aplica e vacuna ta di dialuna pa diabierna di mainta 7:45-11:45 y atardi di 1:15-3:30.
Ta hopi importante pa personanan cu ta bayendo cu vakantie informa si nan destinacion ta exigi e vacuna aki.
Pa mas informacion por tuma contacto cu Departamento di Salud Publico na 5224200.


text:
Tabata algo pasa di 10:30am ayera diahuebs cu yamadanan a cuminsa drenta cu coriente a bay den varios area. Un rato despues e compania di contratista Odinsa a informa NV Elmar cu pa kibocacion nan a bolbe kap un kabel principal di 60KV riba Green Corridor na altura di Young Fellow Bar & Restaurant.
N’e sitio e empleadonan di Odinsa a splica tecniconan di NV Elmar cu nan tabata cobando cu un “Bachue”, ora cu nan a mira un kabel chikito di coriente. Nan a pensa cu ta esey so lo tabatin y a sigui coba te cu nan a nota awa. Asina a ripara cu esey no tabata awa, sino azeta blanco cu ta sali di e kabelnan principal di coriente di 60KV, cu entretanto nan a kap.
Areanan afecta cu a perde suministro di coriente ta Oranjestad, Tarabana, Dakota, San Barbola, Wayaca y Primavera.
Esaki no ta prome biaha cu ta kap kabelnan di NV Elmar cu consecuencia cu ta afecta suministro di coriente na consumidornan. Ya diabierna 2 di juni ultimo e mesun compania a kap e mesun tipo di kabel.
Mester bisa cu e kabelnan aki ta masha costoso y e ultimo biaha tabatin un tecnico specialisa di Hulanda na Aruba pa un otro trabou, cu a duna un man mesora pa drecha e kabel.
Luna pasa caba NV Elmar a corda e compania di construccion cu algun tempo atras un otro compania a kap un kabel asina y e cobransa a core den casi 1 miyon florin!
NV Elmar ta pidi disculpa p’e inconveniencia cu esaki a causa.


text:
Edjean tabata e prome persona cu a anuncia cu e lo bin e workshop ‘Birando E Cambio’ di Comprondiendo Bida. Mi a invit’e pa canta di amor pasobra e ta un hende cu ta inspira sentimento di amor cerca hopi hende. E la priminti cu e lo bin. Mi a topa Edjean na e anochi festivo di Viva La Donna Day y mi pidi’e pa canta un cantica special, un cantica cu lo toca hende su curason. Esey e lo hasi awe nochi. Nos a papia hopi y mi tin cu bisa cu mi a sinja hopi di Edjean. E tin un curason noble y un vision hopi grandi pa su edad hoben. E por ta un ehempel bunita pa otro hoben, cu tin sonjo grandi. E la jena mi cu orguyo di mi pais. E tin bunita pensamento con nos cada un por tin un rol como ehempel di otro y con nos por juda otro pa logra nos metanan. Sin mester di kibra otro pa nos por luci y bay dilanti.
Esaki en berdad ta e pensamento nobo si nos kier un dia ‘Bira E Cambio’ cu nos kier mira. Bida no semper ta facil, cambia tampoco, pero e ta tuma un stap, hopi humildad, hopi pashon y perseverancia pa mira e cosnan cu ta importante di berdad. Edjean ta un cantante hopi stima pa hopi hende, e tin fama riba su dushi isla Aruba, pero e ta canta y baila pa bon causanan y ta brasa cada persona cu aserc’e.
E anochi ‘Birando E Cambio’ lo bira un anochi pa nos vooral ‘sinti’ hunto kico ta amor… pa tur loke ta biba.. kico ta nifica trankilidad den nos curason, den nos curpa, den nos celebro cu hopi biaha ta hopi cansa.
Mi ta invita bo pa experencia un rato pa ‘bo mes’, cu a lo largo lo bira un rato pa tur loke ta rondona bo, hunto cu Belquis Moreu, Giovanna Fijn, dr. Carlos Viana y… Edjean… awe, diahuebs, 7.30 na Spirit of Aruba, Ierlandstraat 22, Eagle… Ta pidi un contribucion chiquito di 20 florin, un pareha ta paga 30 florin… un inversion den bo calidad di bida y felicidad.


text:
E mudamento di pashentnan na Hospital a continua y e biaha aki a toca Departamento di Mucha. Den e edificio ya existente e departamento di mucha tabata riba piso 5, pero den e New Bed Tower esaki lo ta piso 2. Aki a bin cambio no solamente p’e nursenan pero tambe pa pashentnan, unda cu den camber lo tin maximo 2 persona y esaki ta duna mas privacidad. Pashentnan a keda asombra di mira e cambionan y a haya e New Bed Tower bunita.
E cambio di mas grandi cu tin den e edificio nobo ta cu e ta mas grandi y espacio p’e mayor cu ta keda drumi, asina Veronica Vermeulen-Hughes, Zorgmanager Pediatrics, a duna di conoce. Antes esaki tabata sumamente chikito y no confortabel y awo tin un slaapbank y tambe un “lazy chair”cu ta mas comodo pa nan por keda drumi cu nan yiu cu ta interna. Tambe tin espacio den e camber, unda cu e mucha por cana rond. Durante e mudamento e adultonan a haya un flor riba nan nachtkastje, mientras cu e muchanan a ricibi un co’i hunga cu e dia di mudamento como recuerdo.
P’e parti di neonatal e departamento aki a bay hopi dilanti den loke ta espacio, privacidad y modernismo, asina el a duna di conoce.
Kinderarts, dr. Louise Rafael-Croes ta haya cu e mudamento di Pediatrics a bay hopi bon y tur cos a cana manera mester ta, unda cu a pasa tur pashent 1 pa 1 pa e edificio nobo. E nursenan, dokter y zorgmanager ta den un departamento completamente nobo y esaki ta grandi y espacioso. Awo tur pashent ta hopi mas visibel y e sistema ta uno hopi modernisa. Dr. Rafael-Croes tabata un tiki emociona unda cu e mester a bisa ayo na un departamento chikito, di cual pa 20 aña largo nan tabata traha cu algun limitacion y asina mes brindando un servicio di calidad halto. Pero cu e cambio aki awo nan ta traha den un luga mas amplio y mas modernisa. Awo cu e modernismo t’ey por mira cu lo avansa un tiki mas lihe y tur hende ta mas contento cu e cambio aki.
No solamente den e cuido di e pashent directamente, pero tambe rond di e pashent manera den caso di emergencia of un reanimacion, unda cu nan no lo cana dal den otro mas.
Kinderverpleegkundige, Miriam van Trigt-Bremo a duna di conoce cu tin hopi bentaha den e New Bed Tower, pero esun mas primordial pa nan ta e espacio y comodidad y visibilidad p’e mayornan. E mayornan por sa cua stacion por bay y cua enfermero ta atende cu nan yiu. Departamento awo conoci como Pediatrics ainda tin e mesun reparticion cu ta e “zalen kant”, “boxen kant” cu ta e parti di isolacion, couveuse y camber di baby.
Pa loke ta e particion ta cu e couveuse y camber di baby ta keda hunto y ta den mesun espacio, tin e zalen kant y e banda di isolacion. E privacidad cu tin awo den e kinder afdeling ta cu den cada camber di isolacion tin 1 pashent, mientras cu den e zalen kant tin 2 pashent pa camber. Den pasado tabatin 6 persona den un camber y camber di kleuter/peuter tabatin 4, di cual tin privacidad awo cu e cambionan aki.
Daniela Peterson mama di baby Dyxiella a duna di conoce cu e ta hopi contento cu e piso nobo cu ta mas sofistica y grandi. E nursenan ta net eynan cu e baby. E luga ta bunita y e stoelnan ta mas comodo. Den e otro edificio e piso tabata chikito y awo cu den e New Bed Tower e ta mas grandi. Den e otro banda e babynan ta nan so pero awo e nursenan ta cerca di e babynan y por tende nan mas lihe.


text:
Cuba ta duna hopi atenshon na kultura di e pais. Un delegashon ofisial di Boneiru, enkabesá pa diputado di kultura, Nina den Heyer, a eksperensiá esaki personalmente siman pasá durante un bishita na e siudat Santiago. ‘Casa del Caribe’, ku ta organisá ‘Festival del Caribe’, a laga e delegashon boneriano asistí na vários aktividat i presentashon kultural, den kuadro di preparashonnan pa e festival aki.
Aparte di Diputado Nina den Heyer, e delegashon boneriano a konsistí di hefe di SKAL Timoteo Silberie, hefe di e departamentu di komunikashon di gobièrnu Maideline Martijn, Monique Geerman di e ofisina di e diputado, direktor artístiko Angelo Domacassé, Bòi Antoin di FuHiKuBo, Anneline Beukenboom, e último aki enkargá ku e parti logístiko di biahe i hospedahe otro aña pa Santiago di Cuba.
Tabata un siman hopi intensivo ku diferente reunion ku entre otro representantenan di ‘Casa del Caribe’, organisadó di ‘Festival del Caribe’. Ku otro instansianan tambe tabatin kombersashon, manera ku ICAP – Instituto Cubano de Amistad con los Pueblos - .
Durante e siman a duna oportunidat na e delegashon boneriano pa sinti e sabor di kultura santiaguero pa medio di vários presentashon kultural di gruponan musikal i di baile. E delegashon boneriano por a ripará kuantu atenshon i interes gobièrnu di Cuba tin pa kultura. For di mucha kaba ta hinka amor pa kultura den e hende.
‘Festival del Caribe’ ta konsentrá kompletamente riba e herensia afrokaribense di Santiago. Ta e herensia afrokaribense aki ta dominante den e kultura aktual di Santiago i Cuba en general. No tin duda ku e delegashon boneriano ku a bishitá Cuba a siña hopi. Nan a kapta kosnan ku por apliká na Boneiru.


text:
Hulanda lo yuda Kòrsou ku sabiduria tékniko, kontakto i sosten organisatorio pa trata e problemanan di medio ambiente ku refineria Isla, si Kòrsou pidi esaki.
Asina e minister nobo di Asuntunan Interno i Relashonnan den Reino, Liesbeth Spies, a bisa promé ku el a bishitá e refineria na Willemstad. E wikènt aki Spies a bishitá refineria Isla i tambe a laga Fundashon Medio Ambiente Limpi na Kòrsou (SMOC) inform’é ekstensamente tokante problemanan di medio ambiente ku Isla. E minister a añadí ku gobièrnu Schotte no a hasi un petishon asina ainda. Na Aruba e minister a primintí sosten hulandes pa mantenshon di e refineria Valero, despues ku promé minister Eman sí a entregá un petishon pa esaki.
Asuntu interno
Durante e kombersashonnan e mandatario nobo nobo a laga sa ku e fail di Isla ta un asuntu kurasoleño interno, ke men ku Hulanda lo aktuá solamente si pidi esaki. Hulanda su enbolbimentu segun Spies ta bon kla skibí den e parágrafo di Isla di e Inisiativa Sosial Ekonómiko (SEI). Hulanda lo tene Kòrsou na e akuerdonan aki. Konkretamente esaki ke men ku promé minister Schotte riba 31 di mei mester bini ku un vishon pa futuro di e refineria, sino Spies lo blòkia e plakanan di SEI. “Mester tin un plan di enfoke e ora ei, pa por terminá e diskushon largu tokante e refineria aki”, segun e minister.
No tin huma blanku
Peter van Leeuwen di SMOC ta mira minister Spies komo ‘e di sinku Papa hulandes kaba, sin ku huma blanku ta sali for di pipa di Isla”. E presidente di SMOC tin konfiansa sí den Spies su energia, pero ta konstatá ku ainda e minister no ta eksihí responsabilidat di Kòrsou pa loke ta ‘aki i awó’. “Den SEI a traha akuerdo tokante fortifikashon di servisio di medio ambiente i mantenshon di normanan di pèrmit. Pero Kòrsou no ta trata niun ora so ku elaborashon di esaki den práktika. Nos ta haña ku ta ei e prioridat mester ta”, segun Van Leeuwen.
“Gobièrnu di Kòrsou asta a apelá verediktonan di korte pa tene Isla na e normanan di pèrmit. Ku esaki Schotte ta violá akuerdo ku a hasi ku Hulanda. Si minister eksihí pa Kòrsou tuma su responsabilidat den esaki, e habitantenan ku ta biba den huma shushi pabou di Isla kisas mayan tin airu limpi”, Van Leeuwen ta bisa.
Korte oropeo
SMOC a trata di splika e minister ku e problema di Isla ló bira un asuntu di Hulanda, ora e movimentu di medio ambiente bai entregá un keho na Korte di Hustisia oropeo. “Si esaki sosodé”, asina Spies ta bisa den un reakshon, “Konseho di Minister di Reino ló tene Kòrsou responsabel.” Segun e abogado di SMOC, mr. Sandra in ‘t Veld, ku esaki Spies ta lubidá ku lo no keha Kòrsou sino Hulanda, a base di e emishon di CO2 di Isla i Derecho Humano. “Na final lo ta un kaso di ‘bon gobernashon’ i esaki ta reglá pa medio di un funshon di garantia den Statüt: un asuntu di Reino”, asina In ‘t Veld ta bisa.


text:
“Abo tabata sa cu Aruba tin un ley pa proteccion di naturalesa? Awel ya pa hopi aña Aruba tin un “Natuurbeschermingsverordening” cu den mi opinion ta un “dode-letter”.
Pakico mi ta bisa esaki? Pasobra si bo tin un ley cu bo no ta implementa debidamente y bo no ta aplica e control y sancion riba un y tur cu no ta cumpli cu e leynan aki, e ta un ley sin balor algun”, asina e miembro di POR, mr. Joselin Croes a duna di conoce.
E ley aki ta bisa cu Minister di Infrastructura ta apunta un comision cu mester dun’e conseho riba e maneho di naturalesa y medio ambiente.
E comision aki yama Comision di Flora y Fauna y ta consisti di 5 miembro cu ta wordo apunta pa 5 aña.
“Mi a puntra rond y busca on-line y mi no a topa cu e comision aki ningun caminda. En todo caso si mi lo kier a entrega un keho of pidi yudansa na tal comision mi lo no sa na cual porta pa bati.
Den e mesun ley aki ta para cu e organo cu mester controla, p’e ley wordo cumpli cu ne lo wordo anuncia den Landscourant di Aruba.
Mi a bay busca esaki tambe y tampoco mi no a encontra cu e organo aki a wordo apunta. O sea, actualmente e unico ambtenaar cu ta autorisa pa actua lo ta un Polis. KPA ya tin nan mannan yen caba y awor nan t’esun cu mester controla infraccion riba naturalesa sin papia cu ta nan mes ta e organo cu ta controla abuso di bestia.
E mesun ley aki ta papia cu por tin castigo te cu 2 aña of boet te cu AWG. 100.000,00 p’esnan cu no cumpli cu e ley di proteccion di naturalesa.
Awel ami nunca a tende di un hende cu a wordo sera ni cu a haya un boet pa mata bestia of pa destruccion di mata, tanten cu dia aden dia afo nos ta mirando con nos flora y fauna ta wordo destrui di un forma feroz.
No compronde mi robes, mi no ta contra di progreso ni di construccion, pero tur caminda di mundo ya caba nan ta implementa e reglanan pa proteha e mata y bestianan cu tin riba un tereno.
Por pensa cu ora di traha mapa lo por tene cuenta cu e matanan aki of sino obliga esun cu a kita e mata pa planta 10 bek na su lugar.
Tanto bal bo tin un ley di proteccion di naturalesa si bo no ta implement’e y si bo no ta sanciona esnan cu no ta tene nan mes n’e ley aki”.
Segun Joselin Croes, den e Vision 2017-2021 di POR nos a ancra bon cla cu mester reforsa y amplia e ley pa proteccion di naturalsa.
Finalisa, aproba y implementa e maneho integral di naturalesa y medio ambiente den consulta estrecho cu tur stakeholders.
Y por ultimo, mehora control y sancion pa infraccion di nos leynan riba tereno di naturalesa y medio ambiente.


text:
Fundashon Akademia Papiamentu ta habri aña ku un charla interesante. Señor Quito Nicolaas ta un outor, poeta, kolumnista i ensayista.
E charla lo ta djaweps dia 12 di yanüari, 2017 di 7or pa 9or di anochi den sala di Plasa Fransisco Goeloe na Entrejol.
E título di e charla lo ta ‘E esensia di un infrastruktura literario’. Durante di e charla e orador lo amplia I splika kon por mantené e identidat i kultura Boneriano bibu usando literatura i papiamentu. Lo repasá brevemente e situashon ku Boneiru ta aden i kon por fortifiká e kultura.
E orador lo trata kiko tur lo mester hasi pa yega na un infrastruktura literario pa Boneiru, pasobra literatura ta e weso di lomba di un komunidat.
Despues di e charla tin posibilidat pa kumpra e último buki ku Quito a publiká ku tin e título: “Met Open Ogen”. E ta un buki ku ta habri nos wowo pa loke ta sosodé riba tereno kultural i brinda e posibilidat pa reflehá riba nos bida literario.
E buki ta un kolekshon di kolumnanan I ta bai tokante di kultura, literatura i polítika. E buki lo kosta $20.
Fundashon Akademia Papiamentu ta invitá pueblo general pa akudí na e charla aki. Entrada lo ta grátis.


text:
Siguiendo cu un di su diferente propositonan, MFA Paradera ta fungi como sede pa reunion, lectura y otro actividadnan publico.
E siman aki tin uno sumamente interesante cu ta dirigi riba e salud mental di mucha y e relacion entre mayor y yiu for di nacemento.
Dia 21 te cu dia 24 di maart a inicia e estudio di Specialista di Salud Mental Infantil na Aruba.
E estudio aki tin un duracion di 2 aña y mey y ta wordo duna dor di docentenan di RINO Noord-Holland.
RINO ta un instituto bon conoci den mundo di esnan cu ta sigui cursonan Post Master y Post HBO.
E estudio di IMH ta acredita pa diferente asociacion, manera e.o., esun di enfermeronan, di pedagogonan (VNO), di psicologonan (NIP), etc. Despues di caba cu e estudio, e cursista ta bira un ‘Infant Mental Health Specialist’ y por bira miembro di DAIMH (Dutch Association Infant Mental Health).
E estudio su enfoke ta riba e chikitonan di 0 pa 3 y di 3 pa 5 aña y nan desaroyo y specialmente e relacion entre mayor-yiu.
Delaster añanan tin hopi studio riba e celebro di e baby y con esaki ta wordo afecta prome y despues di e nacemento. Asina a haya sa cu e relacion di hopi tempran entre mayor y yiu ta yuda den regula e mucha su emocionnan.
En realidad t’asina cu e base di ta un bon ciudadano ta wordo poni caba den e prome 1001 dianan di e baby.
Den e temporada aki nos por yuda optimalisa e chens di e baby p’e por crece y desaroya tur su abilidadnan.
Na Inglaterra, p.e., ya nan tin di 2015 caba un “All Parliamentary Group for conception to age 2. Nan raport yama “Building Great Britons”.
Na Hulanda ta purba yega na un grupo asina tambe. E asociacionnan cu tin de haci cu e edad di 0-3 ta purba mobilisa e politiconan pa cu esaki.
Aworaki tin 17 hende, cu un master of estudio HBO+ na Aruba cu ta bay sigui e curso. Entre nan tin enfermero infantil di Wit-GeleKruis, tin ortopedagogo, psicologonan, dokter di mucha, dokter di JGZ y dietista cu ta traha cu mucha, como tambe participantenan di Bonaire, Corsou y Saba.
Riba peticion, RINO a ofrece un charla pa publico en general tocante e topico central di e estudio.
E titulo ta: “E prome 1001 dianan; crucial p’e desaroyo di e relacion entre mayor y yiu.”
Pa mas informacion, por yama Lupina Croes na Wit Gele Kruis Dakota na 523-4415.


text:
Manera ya ta conoci, siman pasa tabatin e conferencia fructifero di EU-OCT, unda diferente pais a participa. Entre nan tabatin presente embahador di Groenland den Union Europeo, sr. Mininnguaq Kleist, cu a haci un bishita di cortesia na Aruba Tourism Authority.
Groenland su GDP ta depende di industria di pesca y actualmente nan ta amplia nan economia pa atrae turismo. Pa tal motibo e bishita di cortesia pa intercambia idea pa cu desaroyo den turismo.
Riba potret por mira sr. Mininnguaq Kleist embahador di Groenland den Union Europeo, sra. Ronella Tjin Asjoe-Croes CEO di Aruba Tourism Authority y sr. Cedrick Tilma, representante di Aruba den Union Europeo cu e buki Mi pret’i wowo ofreci dor di ATA.


text:
E dianan 31 te cu 1 di april proximo, seleccion di Aruba den e deporte di Karate lo ta na Caracas, Venezuela pa representa nos dushi isla den e torneo renombra, esta Central American & Caribbean Karate Championship.
Mester bisa cu Aruba lo wordo representa den gran forma den e torneo aki unda nos mihor karatekanan lo midi forza contra esnan den nos region.
E atletanan cu lo representa Aruba ta Robert Silva, Catherine Carraha, Kevin Lugo, Jean Carlos Franken y Christopher Carraha. Hunto cu nan lo biaha coach Sensei Armando Pazos di Venezuela, un medayista Panamericano, Suramericano, y Centroamericano.
Como hefe di delegacion di Aruba representando Aruba Karate Bond, nos tin sr. Georges Carraha. Pa varios luna caba nos atletanan di karate ta hibando un preparacion debido y sigur intensivo pa cu e competencia internacional aki. Awor nan lo biaha cu confiansa p’e magno competencia aki.
Un danki sigur na Lotto, e Loteria di Aruba pa medio di Comision di Subsidio cu a subsidia e biaha di e delegacion di karate pa e Central American & Caribbean Karate Championship na Caracas, Venezuela.


text:
E ekipo campeon di futbol division di honor di Aruba di aña 2016-2017, esta Coca Cola Nacional a competi den e A-B-C Cup na Boneiro y a keda na di 3 luga. Diabierna anochi nan a hunga contra Real Rincon y a perde e wega aki, mientras cu diadomingo nan a topa Uruguay di Boneiro. Nan a bay cu e victoria riba e team di Boneiro cu e score di 4-2 y asina a keda na di 3 luga.
Coach di Coca Cola Nacional, Dreyer Bracho a indica cu e wega di diadomingo tabata mas miho cu diabierna, unda e team a haci nan esfuerso pa keda na di 3er luga y tabata un lastima di no a trece e trofeo pa Aruba. Den 10 minuut di wega di diabierna e prome carchi cora a cay y esaki a pone cu Coca Cola Nacional mester a cambia nan planificacion. Nan a hunga cu 10 hungado, pero nan no tabata por a bay cu e victoria. Leo Colmenares a anota e gol pa Coca Cola Nacional contra Real Rincon. Aunke cu Coca Cola Nacional no a bay cu e trofeo, e organisacion ta na un nivel bon organisa cual ta pone cu futbol ta bay dilanti, asina Dreyer Bracho a elabora. Diadomingo nan a topa Uruguay di Boneiro, unda cu nan a bay cu e victoria di 4-2. E golnan anota tabata haci pa Devis Oliveiro (2), Jorgue Bedolla (1) y Leo Colmenares (1).
St. Fundacion Lotto pa Deporte tabata na Boneiro, unda nan a bay duna sosten na e team campeon den di futbol division honor 2016/2017 Coca Cola Nacional. mr. Di-Stefano Wernet RA, a indica cu desde e momento cu Arubaanse Voetbal Bond a acerca nan pa yuda cu e proyecto di rebiba e campeonato Antiano, e fundacion a dicidi cu nan lo haci esaki. FLpD ta contento cu e resultado di Coca Cola Nacional, unda cu Di-Stefano Wernet a elabora cu no tur ora gana ta mas importante pero e fair play tambe y e honor pa participa. “Nos ta desea pa otro aña, Arubaanse Voetbal Bond acerca e federacionnan di Boneiro y Corsou pa por organis’e na Aruba”, asina Di-Stefano Wernet a expresa.
Frans Dijkhoff, miembro di directiva di Arubaanse Voetbal Bond, tambe tabata presente na e prome encuentro di A-B-C Cup, unda cu Coca Cola Nacional a representa Aruba. El a elabora di ta orguyoso pa mira e esfuerso cu Real Rincon a haci pa por a trece e torneo na Rincon. “Aruba no por a gana e prome wega, pero mi ta masha contento cu Aruba a keda na di 3 luga”, asina el a expresa. Presidente di AVB, Richard Dijkhoff a bisa su persona cu esaki ta e caminda cu lo lanta bek Copa Antiano, unda cu e directiva ta para tras pa lanta e campeonato aki bek, pa asina duna CONCACAF of FIFA e formula pa lanta bek futbol den region. E intencion ta pa bay traha duro y trece e A-B-C Cup Aruba pa asina tur hende por mira esaki.


text:
ORANJESTAD (AAN) – Tin un inkietud cerca e companianan cu ta duna e turistanan servicio, cu ta sintiendo un bashi den e industria aki, cu tin nan sumamente preocupa.
Den e sentido aki Matutino DIARIO a acerca sra. Ronella Tjin Asjoe- Croes, director di Aruba Tourism Authority (ATA), ken a splica cu diferente sector ta sinti falta di e mercado di Venezuela.
Esnan cu ta depende di e mercado Venezolano lo ta impacta door di e caida cu por mira di e turismo di Venezuela. sra. Ronella Tjin Asjoe- Croes a expresa.
Esaki ta remarcable den e ultimo cifranan di turismo, e dama a comenta, agregando cu sigur esnan cu ta depende di e mercado aki ta sintiendo e efecto di esey.
E caida aki ta atribui na e tipo di bishitantenan cu tabata bin specialmente pa haya acceso na dollar, y cu no tey mas.
Tambe mester tene na cuenta cu cierto grado di e bishitantenan Venezolano cu tabata bin regularmente, tambe a bira menos debi cu nan, posiblemente a emigra, y a scoge kizas otro destinonan.
Sra. Ronella Tjin Asjoe a indica cu di otro banda, tirando un bista riba e prome seis lunanan di e aña en curso, Merca cu ATA a proyecta cu un crecemento di cinco porciento e aña aki, ta mustrando un incremento di casi nuebe porciento durante e mesun periodo aki di seis luna.
Esaki ta debi na un estrategia cu ATA a bin cune, pa pusha Merca mas, pasobra con cu bay bin esaki ta e dos mercadonan principal pa turismo y pa negoshi pa Aruba.
E dama a splica cu a logra avanza hopi bon den e mercado di Merca, pero por ta su beneficio no ta bin na mesun grado pa tur sector.
Otro aspecto hopi importante ta turismo crusero, cu a pone mas forza den e parti di low season. Ambos, mirando e cifranan durante e aña, pa loke ta regarda stay overs mensual, casi no tin diferencia entre temporada halto cu temporada baho.
Segun sra. Tjin Asjoe, pa turismo crusero esaki ta mas presente cu nan ta book hopi mas barco adicional, durante e temporada di Mei te September.
Pa e otro aña nan ta premira un aña record atrobe, pa loke ta trata turismo crusero unda cu e crecemento di mas grandi lo bin den e lunanan di Mei pa September cu tambe ta un beneficio considerando e temporada halto vs temporada abao.


text:
Sasaki – Diaranson mainta den careda di 10’or un accidente cu hende herida ta sosode na e luznan di trafico di Sasaki, pabou di e Superfood. Den e accidente algun persona a resulta levemente herida, entre nan un criatura. Segun nos a compronde na e sitio, e V-car tawata para ...Read More »
Atracador ta herida dama ora cu ela bay ranca su tas
Frankrijkstraat – Diaranson mainta den careda di 6:30 un atraco cu hende herida a wordo raporta. Mes ora un patruya a cuminsa bay e direccion, unda e incidente a tuma luga. Na yegada nan ta tuma nota cu e victima ta un dama y cu e ta herida na su ...Read More »
Dama burachi na stuur a ranca palo di luz na Caya Brusca
Caya Brusca – Diaranson marduga polis a bay den Caya Brusca, pa un accidente cu hende herida. Na yegada nan ta topa cu Nissan Tiida, na stuur un dama bou influencia. E dama lo tawata bayendo direccion pabou y dado momento ta kita bay na su man drechi ranca un ...Read More »
Dama ta wordo gedal pa auto altura di Mariniers Kazerne
Savaneta – Diamars anochi den careda di 10:30 un auto Ford Escape ta dal un dama, poco pabou di Mariniers Kazerne. Un patruya di trafico cerca mes ora a baha bay wak kiko a pasa y ta pidi ambulance cu urgencia. E dama lo a ricibi sla na cabes durante ...Read More »
Turistanan a herida nan mes na barancanan altura di Bushiribana
Bushiribana – Diamars mainta den careda di 10:30 informacion a drenta na 911 cu un pareha turista lo a heridanan mes, na e area na Bushiribana caminda hende por baha. Aparentemente nan lo a herida nan mes basta bon. Mes ora ambulance y brandweer a sali pa e sitio. Na ...Read More »
Persona herida den otro caso mas di hit and run
Sasaki – Dialuna marduga polis a bay e luznan di trafico altura di Superfood, pa un accidente cu hende herida. Na yegada nan a compronde cu un van Hyundai H1 color crème lo a dal e Hyundai Getz mandando e bay dal otro dos auto. Despues di e incidente aki, ...Read More »
Van a dal contra rotonde di Mahuma, chauffeur tawata burachi
Mahuma – Diadomingo mainta polis a haya informacion di un accidente na e rotonde di Mahuma. Na yegada patruya ta topa cu e Van Hyundai y cu un chauffeur bou influencia. Debi cu e tawata bebi, e no a controla su velocidad y ta dal contra e muraya di e ...Read More »
Chevrolet Spark a dal contra palo di luz den De Lasallestraat, lagando 3 dama herida atras
De La Sallestraat – Diasabra atardi algo prome cu 4’or ambulance, polis y Elmar a bay altura di Watergate, caminda un accidente a sosode y tin hende herida. Na yegada di e polis, nan ta topa un Chevrolet Spark cu a dal strit contra un palo di luz. Den auto ...Read More »
Varios persona deteni na un cas den Ranchostraat, durante razia
Ranchostraat – Diasabra den oranan di anochi laat pa marduga, varios unidad di polis a reuni pa haci un entrada hudicial. Den oranan di marduga un caravana di Team di Aresto, Rapid Response Team, unidad di K9, Patruya di polis y team di recherche a bay direccion di Rancho y ...Read More »
Chauffeur a perde control ariba Sasaki cu su Nissan March
Sasaki – Diabierna anochi pa mas o menos 10’or, polis ta bay altura di Superfood, caminda un auto lo a bolter. Despues di un rato busca a bin topa cu e auto. Danki Dios e auto no a bolter. Na e sitio polis a haya un Nissan color blanco cu ...Read More »
Velocidad halto ta causa accidente serio ariba Sasaki, cuatro persona a keda herida
Sasaki – Diasabra marduga pa mas o menos 3’or, alarma grandi a wordo bati pa un accidente serio ariba Sasaki. Sitio exacto tawata ariba e parti cu ta bay zuid, esta pabou di caminda poco panort di e luznan di trafico. Patruyanan cu a yega prome a pidi presencia di ...Read More »
Auto a dal damita momento cu e tawata crusando caya na Santa Cruz, ela ricibi basta sla na cabes
Santa Cruz – Diaranson anochi algo prome cu 7’or alarma a wordo bati pa un damita di mas o menos 16 aña cu a wordo gedal door di un auto. E incidente lamentabel aki a sosode pabou di e rotonde di Santa Cruz, dilanti e dentista. Na e sitio e ...Read More »
Un persona herida den accidente na crusada di Alhambra
Punta Brabo – Diaranson mainta polis ta bay crusada di Alhambra pa un accidente cu hende herida. Mientrastanto ambulance tambe tawata na caminda pa e sitio. Loke nos a compronde na e sitio ta cu e Kia Rio no a duna e Toyota Yaris preferencia y ta dal e parti ...Read More »
Suzuki Ignis a bolter banda di greppel na Pos Abou
Hato – Pos Abou Diaranson marduga pa mas o menos 12:45 polis a bay poco mas pabou di Elmar Hato, pa un auto cu a bolter den e greppel. Na yegada di polis nan a constata cu un Suzuki Ignis no tawata den e greppel benta, pero e pasa over ...Read More »
Polis a para dama chauffeur cu a hit and run algun rato prome
Wayaca – Diaranson mainta den careda di 7:30 patruya di Santa Cruz ta topa cu un Nissan Cube, cu tawata kibra parti drechi dilanti. E motibo cu nan a stop tawata cu un rato prome den Blenchistraat un auto a hit and run y a resulta cu e auto aki ...Read More »
Terios a subi Caya G.F Betico Croes y dal un brommer cu tawata pasando
Caya Gilberto.F. Betico Croes – Diaranson mainta polis a bay Caya G.F Betico Croes pa un accidente di brommer cu auto. Na yegada nan ta constata cu e motociclista tawata ok y cu solamente algun rasca ela haya. Loke a pasa tawata cu e dama na stuur di e jeep ...Read More »
Accidente pa falta di preferencia na Bushiri, un persona a resulta herida
Pos Abou – Diaranson mainta den careda di 9:45 un boksmento cu hende herida a sosode altura di Fantastic Garden na Bushiri. Polis di trafico y ambulance a wordo pidi na e sitio. Na e sitio nos a compronde cu e Mercedes-Benz suv a bay bira na su man robes, ...Read More »
Polis a detene otro chauffeur burachi na Catiri
Catiri – Diaranson mardug polis a bay e bocht na Catiri, caminda un chauffeur a perde control ariba su auto. Na e sitio polis a topa cu un Kia Rio hinca mita den un cura di cas. Agentenan a constata cu e chauffeur ta bou influencia y esey a causa ...Read More »
Polis mester a papia cu homber jaloers
Sabana Blanco – Diamars merdia den careda di 1’or polis a bay altura di un garage na Sabana Blanco, caminda cu homber a core baha di un pick up y dal un dama. Na e sitio un persona a conta polis cu e pareha lo a pleita of a bringa ...Read More »
Brommer color preto a dal dama y sigui bay
Sabana Berde – Diamars mainta pa mas o menos 8:30 polis di trafico a ser pidi altura di Galoway, situa pariba di Kazerne di Brandweer na Sabana Berde. Segun nos a compronde un persona a yega eynan cu bastante rasca na curpa y a bisa cu un brommer a dal ...Read More »


text:
Diahuebs mainta den un Cas di Partido di AVP (Playa) completamente yen, a keda presenta e candidato nobo, ex miembro di Cuerpo Policial Robert Candelaria.
Presente tabatin diferente familiar, ex coleganan y candidatonan di partido AVP.
Por a scucha ex vocero policial Papito Comenencia y Ricardo Muller, papiando di e personalidad di Candelaria. E candidato su ex hefe mas halto, Minister Arthur Dowers, tambe a hiba palabra mustrando cu e adkisicion nobo aki ta algo hopi positivo pa partido.
Mike Eman durante presentacion di e candidato nobo a papia di un candidato hoben y profesional, cu sigur lo contribui na un di e temanan cu e ultimo añanan a wordo hopi comenta, analisa na Aruba. Si tin algo cu ta caracterisa AVP, ta cu cada bes, di generacion pa generacion, ora e pais ta enfrenta retonan, di cualkier indole, e partido semper a busca personanan cu e sentimentonan patriotico pa carga luchanan constitucional di e pais aki, y haci sacrificionan grandi pa realisa e retonan.
P. e. den retonan economico, AVP a sa di forma ekipo cu por a hiba Aruba den añanan di su pio crisis (1986), mescos na 2009 ora cu den deterioro y decadencia den e pais y relacionnan den Reino den crisis, Aruba tabatin mester di un perspectiva nobo, a forma un ekipo nobo cu e pueblo a brasa pa un cambio importante, lider di partido a bisa.
Awo den 2017 ta mira cu tin interes pa sigui construi riba stabilidad y progreso cu a crea y hiba Aruba riba den un siguiente etapa di progreso, stabilidad y siguridad.
“Cada reto tin su tempo y cada tempo tin su plan y tin su ekipo. AVP ta mira e panorama y plannan cu nos tin cu presenta pa por sigui hiba Aruba dilanti.
Tambe ta mira e panorama di personalidadnan cu tin den e pais cu por yuda fortifica e ekipo aki pa nos por cumpli un biaha mas cu retonan importante. Nos ta realisa nos responsabilidad den cada etapa y historia di nos pais. Awe treciendo den nos ekipo Robert Candelaria, mi ta kere cu un bes mas AVP ta cumpli pa pone na momento corecto, e personalidadnan hunto, tanto di e ekipo existente como esun nobo cu ta reforsa y renoba pa 2017 y e añanan cu ta bini”, Eman a trece dilanti.
Lider di Partido AVP cu honor a presenta candidato nobo rib’e lista berde Robert Candelaria, un ex miembro di alto rango di Cuerpo Policial di Aruba. Un persona cu no ta un desconoci pa famia di e lider. Na momento cu tata di e lider a fayece na 1967, un fundacion a cumpra un cas pa famia Eman riba Klip. Destino a pone cu tres cas mas leu di nan tabata biba sra. Chichi Heronimo (d.f.m.), kende ta wela di e candidato nobo di AVP.
“Conociendo e lealtad y e stimacion cu Chichi y su yiunan a demostra pa nos, mi no por pensa otro cu den e sanger di Robert Candelaria ta core e mesun amor y cariño. E mesun sentido di lealtad, di ta amigo y ruman di su prohimo y di tur hende cu a yega di topa cu ne. Esey ta haci bo e miho persona pa ta un politico. Bo mester stima hende, bo mester kier sirbi pueblo y pais riba tur cos. Cu e sanger di Chichi coriendo den bo venanan, mi ta sigur cu esey lo bo haci tambe, mi ruman. Mi kier gradicibo Robert pa acepta e reto aki. Nos tin total confiansa cu bo lo bira un parti escencial di e ekipo di AVP”, Eman a bisa.
Lider di AVP a bisa cu riba e fecha di 13 di juli tin hopi cos pa conmemora, pero tambe hopi pa celebra, “pasobra nos tin e miho ekipo pa gana eleccion dia 22 di september un bes mas.
Danki Robert pa forma parti di historia di Aruba”, el a termina bisando.